amanoisuno/poetBack huggingface dataset:
初夏三司直宿 宋庠 
薰序更朱籥，宵弦落翠蓂。人同散騎直，天與大夫醒。鞅掌曹留事，羈孤坐刻銘。整冠誰辨謗，隠几獨忘形。夜色先歸樹，凉飈欲破櫺。鎖扉來疊鼓，卷幔入疏星。綷羽依枝倦，飛花墜席馨。憂沈雙蝶夢，病學一熊經。道有支離粟，心無屈曲屏。汰沙如未及，擬殺著書青。
漢上春雪 宋庠 
繁霧乘陰結，寒英匝宇飄。風催洛妃舞，春伴郢人謠。逗浦添珠媚，縈叢掩柳嬌。樓空先月白，野闊助天遥。稍傍魚冰合，還依雉隴銷。一樽無與晤，幽思滿蘭苕。
從幸儀鳳閣觀雙竹奏御 宋庠 
曲密叢楹地，檀欒瑞植場。靈姿紛並秀，圓節儼相當。聯景知宗茂，同根識幹彊。翠浮睢苑日，寒待帝園霜。合響天供籟，分枝玉薦蒼。即看蕃寶實，儀鳳就徊翔。
送司馬待制守河中 宋庠 
久貳甘泉計，新陪丹府游。天深巢鶠閣，地重鑿龍州。驅弩軍裝盛，依蓮客藻遒。別魂驚黯黯，循政佇優優。舊畤連睢遠，長汾抱晉流。劭農知俗美，虞畔記耕疇。
夙退禁廬 宋庠 
晝訪殊無補，晨趨敢憚勞。官班唐內使，文牘漢諸曹。公吏何嘗案，邊兵久罷鏖。驛沈書插羽，朝絕法吹毛。殿樹秋陰薄，仙盤旭景高。君恩如許重，聊此戴山鼇。
度支蘇員外耆以再續翰林志見遺輒成酬贈 宋庠 
先烈光朝右，英才出慶餘。公卿太丘世，父子馬談書。首牘標宸藻，聯篇敘禁廬。摛華毛得鳳，刊畫魯無魚。當備芸籤目，俄光甕牖居。漢家求異說，高致掩虞初。
宿鹿門寺 宋庠 
寶剎翔鴛地，靈祠刻鹿門。天風奏林籟，海日破巖昏。轉眩三休閣，莊嚴兩足尊。峰回徒覺秀，瀑遠不知源。花拂談經席，蓮沈記漏盆。道場欣象伏，心境息猿奔。逗理機如電，觀空性復根。三車俱有路，何處駐歸轅。
自訟一首 宋庠 
右輔朱轓守，南宮革履臣。孤螢難助日，病木獨依春。暗懦疑蛇客，愚忠數馬人。誰知溫省樹，自誡魯堂紳。監令車中席，江山扇外塵。何當能浼我，初不彊均茵。事往方成悔，猜除且瑩神。由來矜百鍊，從此惜千鈞。素髮慚華冕，虛舟謝要津。洗心良有謂，佞佛不無因。案上仙書{冫弓}，齋中梵㲲巾。更須窮僻地，香火報昌辰。
郊報紀事奏御 宋庠 
陽燎修鴻報，齋居祓至誠。還登八觚畤，親用一元牲。瑞月隨黄屋，鮮雲抱紫營。天香浮玉帛，霄籟避咸英。陟配文交舉，來同福備成。均休敷愷澤，冠朔讓尊名。喜動吹莩氣，歡流浹宇聲。空參堯壤末，試頌泰階平。
大禮慶成 宋庠 
帝揆三微曆，郊嚴七里壇。對修清廟饗，來接上神歡。閶闔開金狄，鉤陳扈玉鑾。軒游葩蓋密，漢兆紫營寬。電策千騶躍，雲柯萬戟攢。清塵風命伯，占表日名官。瑞羽叢齋邸，仙瓊飲露盤。啟毛牲辨栗，啐爵醑浮蘭。合樂迎天籟，高煙破夕寒。六飛回左御，雙闕敞南端。雍鷺翔賓紱，星鷄集赦竿。即時恩作解，先此化勝殘。善頌康衢溢，鴻名寶牒刊。貢圖包禹計，王業詠豳難。戶有更錢復，朝無賞印刓。史臣叨從祀，宣美愧濡翰。
後園秋物 宋庠 
秋水清能淺，秋聲斷復尋。衰荷欹似扇，新菊碎于金。匏熟猶垂格，藤乾倒附林。日光寒轉淡，山色遠彌深。索索羣芳歇，幽幽妙慮沉。薄言謝病晚，悵望丘中琴。
寶鑑 宋庠 
寶鑑鸞沉影，仙軿鳳翼輈。腰輕時待舞，眉細不藏愁。洛館迷羅襪，秦桑露桂鉤。電微開笑靨，珠滑入歌喉。百子宮池暮，千絲越網稠。生香徒辟惡，纖草未蠲憂。燭短鴛鴦被，更闌翡翠幬。月寒喧藥杵，海闊漾霞舟。公子常逢燕，星姬鎮問牛。彫胡容一薦，溝水自分流。
河上歲晏 宋庠 
久覺宦情薄，何堪星歲徂。冰魚寒不動，沙鶴晚相呼。日短揮戈舍，天閒造物爐。河澄諸浦涸，山禿萬林枯。感爲中來遠，心因不倚孤。虛名三品祿，懦政五州符。稷契熙媯祚，蕭張翼漢圖。曩賢真命世，今忝劇非夫。狐偃腥臊肉，隨何腐爛儒。是非均一馬，多少任雙鳬。念老歸歟嘆，銘恩蕞爾軀。風聲猶栗烈，酒意近屠蘇。薛縣能琴客，桓家善笛奴。歌吟聊自適，何必矢嘉謨。
詔下有感 宋庠 
釐席思賢久，公車下詔新。金酬燕市骨，蒲裹漢家輪。署行鄉論秀，觀光國有賓。臺招能賦客，關識賣符人。三府催偕計，諸儒待聘珍。掞天持筆距，連袂照袍銀。丹穴皆來鳳，靈淵羣躍鱗。請行多下客，答策有平津。榮路爭高足，孤生最濫巾。一鳴方及旦，六律肯遺春。類鵠猶煩刻，成龍不懼真。縱無清夜誦，猶繼壤歌民。
次韵和吳侍郎自號樂城居士 宋庠 
世有生賢運，人歸得性場。朝端慕安石，民里祝庚桑。蛇影逢真悟，龜靈取數長。仙畦種芝圃，佛室雨花牀。寄傲多行樂，觀心或坐忘。柳溪能作瞑，竹塢別供凉。慧露霑僧飯，幽霞照客觴。臯夔真有自，箕潁更相望。留務尊臺簡，私游費橐裝。側聆圖任切，安得久彷徉。
祫饗禮成 宋庠 
孝饗邦儀重，親祠祏室開。推尊二祧合，獻力九賓來。寶蔡前涓日，祥霙近弭災。鈎陳嚴法仗，綿蕝謹容臺。祓坐皇爲邸，登車斗轉魁。三辰隨藻衮，百末湛雲罍。徧祼靈心像，終歌帝祉隤。華紳紛嶽抃，端闕儼天回。蠅筆言絲慎，雞場赦鼓催。好生先祝網，作解遂成雷。賁有戔丘帛，刑無棄道灰。須知蒙福意，萬事入康哉。
西都官屬咸備尹政得以仰成暇日池圃便同塵外因書所見以志一時之幸仍以東園吏隠命篇云 宋庠 
誰謂留都劇，翻同小隠年。沐頭休吏日，閉閣讀書天。竹町能依沼，山樓解納煙。癭牀閒擁腫，茅棟自連蜷。岸闊沙留鳥，波平樹繫船。雨荷朝橐重，霜果佛脣鮮。玉甃浮杯地，冰涵給釀泉。處陰靈蔡老，背塢晚䴥眠。弈思纔知路，琴歡肯要弦。扇聲方樾外，屐齒野橋邊。宮鑰雖尸寵，巖廊合避賢。有恩淪骨髓，無術效埃涓。圭祀田供粟，公餐月費錢。不知瓜代滿，癡尹戀山川。
正月望日車駕謁會靈觀置酒祝禧殿 宋庠 
上月神燈節，年康警蹕游。蒲池渭陽廟，銀闕海中洲。羽扇排雲出，飈輪抱日流。徧升均瑞祝，合宴寵靈休。畫扆霞明坐，春山彩作樓。鸞歌參帝樂，麟脯助皇羞。斟酌堯衢飲，驚呼漢殿優。天襟知衆樂，處處駐宸斿。
求遺書 宋庠 
政革秦餘暴，文興漢德優。中經雖並集，逸典更旁求。使節褒遺訓，儒林補大猷。家無藏壁恨，人弭挾書憂。探穴資遐覽，燃藜竚對讎。因斯流略盛，終古冠緹油。
醜石 宋庠 
磊落離幽壤，沈潜莫記年。支機形迥出，藴玉勢相連。空穴雲猶抱，坳紋溜欲穿。虎蹲休怯射，羊叱待逢仙。峭拔希千仞，參差異一拳。詎聞輕宋璞，可要逐秦鞭。翠峙晴軒影，寒生曉檻烟。到公棋未勝，張顥印虛傳。齊碣思閒館，圯橋意舊編。何當成五色，鍊質補媧天。
登龜山上方寺 宋庠 
雙樹遺真宇，青鴛切紫氛。路盤千嶺出，鐘逼九天聞。林影隨崖斷，泉聲遇石分。曉風先得日，春崦易藏雲。佛果當軒落，仙苗護砌薰。客塵聊自拂，稽首貝多文。
官況 宋庠 
發策非鄉秀，瘝官玷郡聯。恩深育莪沚，技薄戴盆天。病骨三鍾粟，銛鋒一割鉛。懷能真鼫鼠，惜己甚寒蟬。吏笑移書卧，人譏面壁禪。曹符憂倥傯，邑教昧平鎸。席上巾釃酒，齋中易絕編。隙塵吹曉日，甕隧引春泉。戒養聊馨膳，將蕪敢命篇。區區犬馬志，何術謝陶甄。
次韵和侍讀梅學士秋雪 宋庠 
秋宇霜華極，翻成暮雪飄。影迷霄桂滿，氣助海鐘調。梅蘤裝宮樹，蘆花著浦苕。喜延梁客酒，愁敝洛人貂。碧瓦千溝麗，銀塘一色消。雅篇工狀物，精思入參寥。
對雪有寄 宋庠 
芳歷崢嶸歲，平臺沆漭天。初驚飛礫集，坐覺雨花妍。未夜珠還乘，非春玉作田。何嘗甘絮後，正是占梅前。亂影都難擬，幽光只自鮮。辟寒金貯屋，障淖錦裁韉。回旋凌波舞，輕明飲露仙。去應迷粉水，來欲助瓊筵。有浦皆捐珮，何窗不列錢。幽蘭君自許，儂意怯么弦。
郡齋對雪 宋庠 
節晚雲雖暗，年豐氣自嘉。乘寒初集霰，向夕遂韜霞。緩舞先縈洛，妍歌不待巴。無聲來物表，一色共天涯。露失仙人掌，春驚驛使花。拂簾珠淅瀝，裝樹玉查牙。護石雲慚素，開樓月讓華。海邊鷗誤客，遼左鶴迷家。粉液塘冰厚，瓊苗隴麥斜。中邦盈尺喜，何必問龍沙。
夏日出池上 宋庠 
節候春雖往，年華暑未殘。蓮香開佛座，竹老退劉冠。戲渚藏赬尾，鳴臯濯素翰。堇葵紅不一，蒲稗綠多端。宜物心無對，深根氣自完。功名俱畫餠，虛玷擁旄官。
清輝殿雙頭牡丹 宋庠 
禁籞含暉地，春英浥露天。萬柯蒸協氣，雙蘤應祥篇。傃日香彌酷，乘風艷欲然。聯葩宸屋外，交影帝觴前。詠掩華跗秀，名均紫脫妍。朝緌歌茂貺，聲冠億斯年。
瑶津亭同窠雙頭牡丹 宋庠 
太宇星津曲，靈葩帝囿中。丹房忽三出，寶艷更雙融。采絢仙囊露，香翻沛筑風。柔祇寧愛寶，元化自爲工。草讓中唐瑞，蘭嗤下畹叢。甘泉宸象洽，無獨賦青葱。
送荆南李學士 宋庠 
逢旦光華盛，登賢命數優。郎星太微後，史局道山頭。違咫堯心屋，疏藩禹貢州。使旟飛隼出，臺劄偃波留。舊賜薰蘭被，新裝彍弩騶。陝分歌召伯，屠餞寵韓侯。澤國龍爲節，桑郊鹿並輈。齋中無煨酒，鈴下識輕裘。鹵簿分賓帟，江山入宴樓。蜀波餘柹盡，楚野惡氛收。後乘追文學，先春召督郵。暫稽華黼賜，聊聽昔襦謳。父子雲屏隔，鹽梅寶鉉求。歸來循吏政，終古冠緹油。
夏日對雨 宋庠 
岑寂省廬幽，諸曹吏始休。空煙催樹晚，急雨借庭秋。暮影層波動，簷聲萬綆流。縹牆明疊蘚，坳徑聚浮漚。亂濕緣虛隙，微凉襲翠幬。拙艱兼寓直，潘鬢怯搔頭。
從幸親稼殿觀新秧稻奏御 宋庠 
宸扆尊農扈，滮池入禁廛。耨區周耜熟，分墢禹溝連。苒苒香塍色，油油瑞畝煙。弭災消暴蟘，迎稔嘒鳴蟬。國佇曾孫稼，天臨近署田。叨陪凝蹕賞，慚乏夢魚篇。
送刑部葉郎中出牧姑蘇 宋庠 
星紀吳開國，雲司漢望郎。新陪豹尾乘，便襲虎頭囊。竹箭分兵契，鍾官辦使裝。苑鶑留祖席，江鶴避歸檣。世往高臺露，春餘野徑香。欲知民樂意，訟樹接維桑。
訪宋氏溪園 宋庠 
偶作城隅逝，居然物外期。林風瓢易覺，山雨石先知。藤老猶依格，溝斜更會池。看蟬琴誤曲，過樹路成歧。節近吹花酒，歡留敗襖棋。主人名族後，嘯竹客忘疲。
仲微殿丞以余多難退居洊貽誨問復緘新什以勉病軀扶力牽課聊抒謝懇 宋庠 
樸遬參邦彥，幽憂負主恩。投身采樵路，脫籍上車門。病肘垂楊老，塵眸覆鑑昏。於陵三咽味，楚澤九升魂。喘甚吳牛憊，名非衛鶴尊。簞瓢舍桑客，井臼寄孥村。引重繄心照，銜哀託涕痕。餘生何足問，姑學牧雞豚。
秋日出沐感懷 宋庠 
落落窮閻靜，蕭蕭晚歲昏。臣饑徒索米，童小未應門。清世爲塵誚，私家出沐恩。斗回非挹酒，天遠詎兼盆。腐爛翔鵷鼠，青黄斷木樽。容容誰覬福，栩栩自交魂。衰柳空烟穗，寒苔疊雨痕。鳴蛙沈故沼，噪雀戀空園。有客嘲黔突，無人賞負暄。終期六百石，初服卧丘樊。
夜出芙蓉堂 宋庠 
北沼凉歸早，西軒火正流。螢光偏愛夜，蛩語最知秋。好月因雲暗，清風爲樹留。烟來昏翠幕，霧下失滄洲。河轉疑天側，星回恨歲遒。惟餘雙鶴唳，不減到林丘。
夏日久雨 宋庠 
澤國梅蒸早，郊雲泄雨多。陰泉湧階穴，重霧宿庭柯。月魄藏仙馭，山頭洗佛螺。朝虹飲江曲，夜電發巖阿。纖箑清初暑，香藭辟舊疴。官閒門自靜，不爲翟公羅。
參政李侍郎宿齋中書累日不陪歸馭因成拙句奉獻 宋庠 
攝饗蠲祠令，精心屬輔臣。齋房貪結佩，歸軾阻均茵。鵠鼎庖羞潔，鷄枝殿樹春。坐凝虛室白，行祓大宮神。政佇疇咨若，朝瞻已事竣。三秋懷盛德，方信採蕭人。
和運使王密學見賞公醖 宋庠 
公秫豐秋釀，兵厨絜燕罍。如何勤使傳，不許釂離杯。蟻甕方涵液，鴟幐幸載醅。歡游雖暫隔，飛藻已先回。左手螯初美，東籬菊尚開。故人寬禮分，一笑佇行臺。
陳州獻瑞麥圖奉詔作 宋庠 
堯壤環中甸，周麰冠百昌。時均十雨潤，天報兩歧祥。善氣滋繁粒，薰風擁翠芒。初疑禾異畝，更覺黍非香。獻狀宸襟悅，披圖國頌颺。史臣誰汗簡，休應譜斯箱。
太一奉祠夜即事 宋庠 
天極三元會，星精五福游。神光來集夜，邦祝此迎秋。導獻森威節，嚴真默翠幬。醴觴瓊借液，牲俎麵爲羞。蕊簡空歌續，金支寶焰流。宰衣紛曳繡，僊䙱儼居樓。降格雲頹席，歸歡電翼輈。種祠知漢德，時介萬靈休。
送給事俞學士知宣州 宋庠 
駮議東曹重，修書秘府榮。緣何厭廬久，便作偃藩行。戒道熊文戟，騰裝鶴膝兵。堯雲迷闕曙，淮雨破舟程。竹契將恩遠，江波共政清。向愁窗岫好，誰賞謝宣城。
舍人院觀御篆紫微閣榜賜宴奏御 宋庠 
近署新層構，仙跗錫寶題。凝章下天漢，布畫儼星奎。榜勢虬檐負，繒華鳳押棲。崇儒推宴豆，觀象聳朝閨。九張需雲洽，三休賀雀迷。從茲河洛奧，併在紫垣西。
重陽節玉津園錫宴 宋庠 
紀節符陽序，承恩出上闌。厨均堯脯膳，優集漢觴歡。紫菊吹花酎，丹萸辟惡丸。秋光浮翠帟，雜蘤珥華冠。宮樹遥分柞，林苕且辨蘭。神池翻瑞鵠，帝竹隠歌鸞。煙闕雲中見，嚴城斗外看。欲知人意悅，霏霧滿歸鞍。
池上春物已爛漫寄東甫 宋庠 
春物昌昌曲沼門，已宜留客置芳樽。柳絲到地烟無力，花臉迎陽露有痕。歌待瑶箱驚幕燕，舞留紈袖付庭鵾。清明元巳俱堪會，莫遣香槽玉液渾。
漢上春雪呈郡太守 宋庠 
春草江南瑞霰霏，溪山千疊共清輝。林繁不辨妝梅落，川秀空疑月蚌歸。夕苑縈叢聊自舞，橫塘拂水更低飛。民疇脈僨農祥近，壤有堯歌絕晉饑。
贈職方齊員外 宋庠 
霄極郎星護帝垣，出分魚竹誇歌喧。郵通五尺秦人道，吏擁雙朱漢守轓。粉闥荀香虛舊帳，鈴齋渝舞釂清樽。歸來何處應嚴召，振鷺神庭鑄馬門。
春季開無畏靈塔祈雨至夏初霶洽 宋庠 
春晦西峰雁塔開，香雲清梵徹昭回。初疑咒鉢降龍出，終似軍持注水來。百穀根莖流慧潤，四郊氛祲卷暘災。守臣無狀均靈貺，如驗元非贊燮才。
五鼓度洛水謁九龍祠禱雨馬上作 宋庠 
跨陌津橋十里亭，前騶橫絕犯嚴更。銀河蕩漾斜垂地，瑶斗闌干倒倚城。苑闊樹頭迷闕影，川長烟外認灘聲。農疇閔雨心祈切，上盡叢祠日未明。
未曉出城陪州長考功李員外禱雨大悲禪剎 宋庠 
城上繁星五鼓初，江臯申禱訪精廬。林回半隠翔鴛剎，野闊平飛畫隼旟。十地真容陪合掌，百城甘澍待隨車。先秋閔雨農心樂，宜在麟編直筆書。
次韵和龍圖何學士以榮憩鄉州有感舊見存之作 宋庠 
昔歲西都餞使旗，今茲何幸復相依。潁川士族占星聚，遼海鄉人看鶴歸。乘塞惠風消戰略，論文精辯破談圍。衰翁不敢言恩舊，但惜匆匆別袂揮。
題酇城張氏林亭 宋庠 
里占西豪族望雄，一隅幽概掩隆中。彩鴛戢翼高梧在，蔚豹成章舊霧空。冷接安齋投轄井，細生吟榭快襟風。謝庭羅宅資真賞，蘭有清芬菊有叢。
夏日北溪亭上 宋庠 
羲輪亭午爍炎威，溪上軒窗匝翠微。野澤蒲深初類堞，壞垣苔老半成衣。爭花晚蝶縈叢住，避弋驚禽截浦飛。一袵雄風消內熱，高門無意事輕肥。
次韵和吳侍郎洊貺雅篇 宋庠 
儁輔西還玉體痊，銀臺歸興且陶然。談經寶序常迎日，膝席清司最近天。君拂翠緌朝右貴，我驚華髮鑑中鮮。洛都巴俚雖求舊，莫累陽春一種傳。
次韵和資政吳育侍郎見贈 宋庠 
台階抽得冒榮身，且喜西都見故人。儀世瑞鵷曾接翼，論交寒柏不知春。樽前高意青雲舊，鑑裏流年白髮新。爭奈詔書催上道，談犀從此日生塵。
次韵和新命留臺吳侍郎自適之作 宋庠 
謝病彌年歎偃牀，知君靈氣本無傷。論筌自識忘筌意，失馬終爲得馬祥。心到不貪方是寶，物歸何有即名鄉。西都老尹歡迎近，預喜遥臨照席光。
送竇員外失職掌廩于沙苑牧監 宋庠 
平臺飛雪欲成花，有客西征感鬢華。內史江蓴空入夢，下邽羅雀此還家。鴻聲不斷關雲黑，角弄初休隴月斜。駉牧未妨稱吏隠，田園自有故侯瓜。
送謝屯田徙治富順監 宋庠 
綠髮仙郎冠譽髦，墾田分土漢家曹。詔頒紫檢瓊芝熟，歌闋青天劍棧高。巴蒟溢盤馨晝饌，郫筒環席薦春醪。西征自叱忠臣馭，千古王尊直筆褒。
坐舊州驛亭上作 宋庠 
廢壘孤亭四面風，座疑身世五湖東。長天野浪相依碧，落日殘雲共作紅。漁缶回環千艇合，巷蒲明滅百帆通。恍然歸興無人會，閒向青冥數塞鴻。
送石舍人賜告還鄉 宋庠 
內史清班近侍臣，過家恩告曰俞新。郵中別夜星催曉，殿裏歸年樹約春。幾日詞垣棲健筆，九秋朝橐冒征塵。西州歸馬歡迎處，定有臨邛負弩人。
和吳侍郎自陝歸闕 宋庠 
幾日星催召節飛，迎車千蓋溢郊畿。秦城璧返蠅休汙，軒閣巢高鳳始歸。兩憩甘棠歌美化，重攀溫樹悵流暉。因君更感忠虔意，夕夢翩翩遶帝闈。
送伯中尚書學士歸闕 宋庠 
故人同省復同班，且喜先歸奉帝鑾。居守乍拋留宅鑰，造朝重拂寶梁冠。仙楹夕靄通飈馭，祕廡晨暉轉露盤。我有寸心空戀主，捫膺難把向君看。
酬王拱辰侍郎歸闕見贈 宋庠 
儁譽由來服搢紳，更煩餘略霽邊塵。威留玉帳時無戰，班入金華地最親。昔看草辭知大筆，今榮除館識嘉賓。一章求舊人知否，媮俗都融郢曲春。
送虞部元員外赴闕 宋庠 
泥檢封香矞露濃，漢庭新冊潁川功。朱轓按俗麟符郡，青被爲郎斗籍宮。儉幕卷雲賓履隔，郢樓翻雪餞壺空。明光伏奏前期近，備對芳蘭溢握紅。
送苗郎中出漕江西 宋庠 
幾夕燒熏歇被綾，東南使部望前旌。武泥給板言如綍，漢庾臨波粟似京。露橘千頭豐歲籍，江鱸百尾飫盤鯖。計籌暫爾煩經畫，囊橐行看用老成。
和致政王子融侍郎喜昭文龐相公登庸 宋庠 
感會由來屬儁賢，誰知出處更相先。蒲且卷弋冥鴻日，荀令開池浴鳳年。佚老疏金催具酒，濟時商楫正橫川。高風盛德俱難狀，留與名山信史傳。
送職方張員外領荆湖北漕 宋庠 
粉闥仙郎鬢未秋，懿文精力允僉求。新榮亳忌祠神館，更按喬卿露冕州。楚匭貢茅紛騎置，蜀艘移粟蔽江流。富人緩役承平士，肯學研桑苦運籌。
送孫刑部領漕并部 宋庠 
百舍星文動使軒，漢家初賜辦裝錢。犀株衛帳并兒勇，鵠髮迎塗絳老賢。歲稔萬箱資轉粟，時平三策罷開邊。中宸圖舊恩方渥，幾日從容武帳前。
九日南陽與諸公會 宋庠 
憭慄霜華六幕空，丹萸成佩菊芬叢。香浮彭澤仙巾酒，影落龍山宴帽風。詩筆娛情真泣豆，舞腰回節更驚鴻。夕陽嶢榭愁重顧，不見舂陵舊鬰葱。
無題 宋庠 
西峙東流意欲分，紫簫呼鳳隔煙聞。書因屢答機無素，夢爲頻驚峽費雲。羽帳枕寒晨未轉，玉樓衣冷夜還薰。琴烏一曲何曾聽，七十鴛鴦失舊羣。
詩寄河陽夏侍中 宋庠 
勤勤書札問青氈，鄖水逢知似曩緣。海燕不忘棲厦日，霜松寧有改柯年。陪京玉節諸侯上，坐省華貂百辟先。朝夕公歸領冠劍，定應偏作故簪憐。
和答并州經略太尉相公元日見寄 宋庠 
邊亭春色感離居，猶記衰齡本命餘。樽味阻陪曹相國，带圍空老沈尚書。軍中鼓吹千蹄馬，物外風煙一壑魚。幹棟不材須適分，願公容我作莊樗。
贈潯州朱祠部 宋庠 
粉署郎潜已十年，囊毫奏議委千篇。恥論頗牧雲中級，去詠齊夷海國泉。路控驛疆逢瑞翟，氣收炎浦見飛鳶。鈴齋宴坐真腴盛，幾種天花落帳前。
次韵和判曹韓學士見賞湖山 宋庠 
西溪本慰寂寥人，何幸開樽枉勝賓。一岸仙山平壓野，兩陂官柳綠圍春。我雖酩酊能騎馬，君自風流偶墊巾。更愧和篇尋故筆，試開荷橐久生塵。
小園秋思 宋庠 
年華摇落自騷騷，衰境牽人更畔牢。月裏驚烏愁夜永，篋中團扇恨風高。煙霏曲霤蜘蛛織，氣襲空階蟋蟀號。恩重才疏歸計晚，可憐身世一鴻毛。
三月晦日夜坐有感 宋庠 
城頭吹角亂昏鴉，坐敞空樓感歲華。遥電不知何處雨，狂風還送一年花。洛橋禊席隨流水，箕嶺仙巢倚暮霞。出處半生雖未决，歸心常傍故侯瓜。
送廣州劉掾 宋庠 
督府迢迢瘴海城，掾曹三語藹蘭馨。歸郵託信梅華暖，仙劑蠲疴薏子靈。蚌月射樓吟思苦，雞潮驚枕醉魂醒。外臺誰舉沈僚俊，編著黄堂有政經。
溪齋春日 宋庠 
問君何事拙謀身，竹塢溪齋養鈍人。白鷺儀形閒照水，野鶑言語亂嘲春。半生已悔嬰朝紱，萬境方將付客塵。自笑經旬無宴具，對花孤坐嚥瓊津。
奉和御製賞花釣魚次韵私賦 宋庠 
祕苑神池帳殿開，鈎陳遥衛斗車來。柳舒瑞霧迎僊蹕，花獻天香入壽杯。戀藻文鱗爭聚散，聽韶丹翼剩徘徊。朝簪盡慶千齡會，薰曲汾歌即席陪。
送齊進士奉章闕下 宋庠 
傾坐仙姿掩石麟，奉章車府應觀賓。謝庭早占芝蘭族，禹會初陪玉帛臣。削牘西清催筆距，賜衣中禁換袍銀。東歸待看榮鄉品，年似終童祿及親。
送將作監丞張唐卿通理陝州 宋庠 
春風祕殿翳華芝，親見枚臯作賦時。秀色並開棠樹萼，雋科先賞桂林枝。漢郵給傳蕃恩告，蜀醑浮觴薦壽祺。幾日陝郊迎郡副，車前懸弩雜軍麾。
郡齋感懷寄呈參政給事同年 宋庠 
老持藩印守河衝，苟祿惟知戀軾熊。游舊最叨青眼客，埏陶今仰黑頭公。巢由逸躅心空斷，儒墨常談耳欲聾。自笑晚年經濟業，焚香靜坐習元功。
郡齋無訟春物寂然書所見 宋庠 
閣鈴無響晝輝遲，短髮山巾盡日欹。戰蟻羣行開蟄後，暝禽相語欲棲時。遥通竇水添新溜，密數庭花記落枝。訟息寬條恩莫報，晚年餘有白雲期。
自洛移許初至郡齋作 宋庠 
忝司宮鑰忽三年，恩借閒州得潁川。楚北蒼茫軒后野，國南膏沃許人田。漢臺褒鳳今難繼，荀里占星俗尚傳。更頼鴨陂能慰我，鈴齋西畔似江天。
待罪書館無所自效客有以尸素爲謔者因成答詠 宋庠 
本愧虛名類斗箕，更堪華閣玷纓緌。海邊不覺飛鳬少，天外寧知嚇鼠饑。倦客風霜嗟右席，故巢煙雨老南枝。新年定有澄清劾，歸守東岡固未遲。
喜晴晚歸 宋庠 
八月高空卷斷霓，落霞殘照掖門西。仙城氣暖猶藏霧，輦路塵清不雜泥。殿裏風回聞禁漏，闕邊雲斂見丹梯。迎寒便立甘泉仗，扈從應無七聖迷。
醉枕 宋庠 
楚辭虛美獨醒賢，左手香螯伴醉眠。國器載歸壺似腹，江萍興罷幕爲天。雪樓珠麗巴人曲，芝館塵生洛浦田。晝枕蝶魂方適興，莫教痟意傍鵾絃。
贈石龍趙山人 宋庠 
衰鬢星星倦折腰，十年歸就故山樵。臨江徑壞茅圍屋，潁水風清樹厭瓢。防蠹舊編裁竹牒，蠲疴珍劑訪芝苗。鬻文謀食機心盡，試爲勞生諭炙鴞。
晚坐高明臺 宋庠 
悔倚危欄望夕霏，臨高無事亦依依。天長去鳥幾時返，風罷孤雲何處歸。一世功名慚擊節，百年耕鑿願忘機。銜恩感舊誰能免，猶喜荒洲在日圍。
明堂宿齋賜貢茶珍果上樽御膳 宋庠 
太寢陪祠宿斗城，寵頒通夕助齋明。吳包瑞果金衣潤，閩焙春團寶月盈。滿腹鴟幐催御酒，溢杯羊䘓識君羹。甘滋飽德殊無寐，坐數章溝肅唱聲。
季秋侍宴中闕與諸公憩學士院作 宋庠 
冠劍中休會禁扃，暫欹孤枕拂雲屏。漢臣責重非真醉，楚客秋高恨獨醒。寶墨喜窺前賜榜，華絛猶記舊呼鈴。詔催終宴簫韶動，更學鶢鶋子細聽。
屏居春日 宋庠 
初服仍從洛涘居，鳴蛙鐃吹滿前除。露園柘彈愁逢雀，磻渚璜鈎枉餌魚。蠟屐幽懷高下齒，斲輪真想古今書。漢人尚自嘲頻解，猶得凝神守泊如。
休日 宋庠 
彌旬出沐道山頭，僦廡蕭蕭避俊游。枉是胸中無塊壘，可能皮裏有陽秋。駕車款段慚鄉品，託乘鴟夷笑客愁。曲突無烟賓坐冷，時聞庭雀一啁啾。
晚坐觀風亭三首  其一 宋庠 
戍樓西北最凌空，倦客憑闌八月風。一曲黄河連野濁，半規殘日背人紅。山林枉負沉冥志，刀筆終無尺寸功。猶喜不迷存闕地，絳英瑶斗虎牢東。
晚坐觀風亭三首  其二 宋庠 
百尺空臺河上城，遠波虛籟助秋聲。過窮旅雁書難得，啼殺饑烏曲未成。急節何當容白髮，流塵只欲傍華纓。臨高莫訝頻東顧，憂國思君不爲名。
晚坐觀風亭三首  其三 宋庠 
我來秋色逼霞曛，更作憑闌遠望人。山口遠銜遥白渡，水頭斜略小平津。年華有恨驚心去，世事無端刺眼新。深愧具茨芝朮在，掛冠終擬狎堯民。
謝齊屯田見惠詩什 宋庠 
東家華衮屢垂褒，傾耳幽蘭郢唱高。雪苑曳裾慚賦客，春塘飛筆見詩豪。千金秦市文終貴，九奏鈞天夢自勞。他日海槎如犯斗，願將孤跡託星曹。
和答越州呂鄉見贈之作兼以爲別 宋庠 
綠髮仙郎得郡新，潁川重喜拂征塵。樽前道舊情無改，馬上裁篇筆有春。萬里江山迎使旆，九門冠劍別朝紳。請君更讀韋平傳，莫把家聲苦讓人。
次韵和宮保龐丞相見貺之作 宋庠 
歲陰誰不感摧頹，更值亨衢出處催。根柢只堪陪櫟社，功名何足玷雲臺。覽窮文史篇章倦，過盡榮華老病來。宮衮裁詩褒意厚，昏瞳刮膜喜重開。
次韵和太常韓博士寄獻留臺吳侍郎之作 宋庠 
藥匕蠲疴去近班，主臺西邑借餘閒。梢雲翠色凌霜罷，巢閣仙姿瑞世還。秋沼縈心林下水，曉樓供目雨餘山。更逢酬唱俱清潤，冰玉相輝戚苑間。
和吳侍郎答汝州諸官唱酬之作 宋庠 
青管裁篇屬舊僚，賡歌奇意亦飄飄。橫徽曲妙誰逃賞，過物風清盡應簫。此路煙霞催入洛，他年簪笏慶歸朝。乘秋不奈多高興，重取蘭薰答楚謠。
府齋秋日 宋庠 
卷帷收扇暮凉初，秋意盈襟小疾除。池面宿煙荷蓋老，階脣漏日竹陰疏。虛舟觸物真無意，高枕論才似有餘。學道知非堪自哂，眼昏方讀貝多書。
梅 宋庠 
花落亭亭素臉開，忍寒剛欲背春來。已迷江令瓊花樹，更傍周王璧水臺。楚館嬌雲愁夢斷，洛廛香雪待風回。一枝寄遠真何益，費盡南朝陸凱才。
趙奉禮見過 宋庠 
經年掩卧席凝塵，載喜西都接賦賓。照坐仙姿嵇玉冷，醉心英氣瑾醪醇。斑衣就養垂華組，葆髮傷秋岸幅巾。更謝妍談殊未已，肯將車駟誚原貧。
歲暮答趙奉禮 宋庠 
蜀痟平日掩芳樽，星籥年凋景易奔。天遠斷蘆催序雁，庭空飛雪妬離鵾。顔瓢枉樂堪憂巷，漢履猶思待詔門。月署仙郎多麗唱，苦嗟池草久迷魂。
送趙奉禮 宋庠 
日出東郊郢路分，斑騅嘶斷悵離羣。漢庭習蕝仙曹遠，楚驛攀梅使綬薰。蟻酎百壺凝桂溢，鵠歌三闋轉珠聞。登臨如賦蘭臺事，十二峰前盡有雲。
朝謁應天神御瞻仰壯麗退憩齋房作 宋庠 
雲構崔嵬敞梵筵，皇家基運此興先。如存不改當陽坐，善護常開種福田。四徹金繩規寶所，九衢瓊樹宿非煙。須知補舊延洪意，重數仙人拂石年。
晨謁感懷 宋庠 
早拂華簪謁冕旒，五更殘點便鳴騶。星沈長樂鐘聲外，月掛觚稜闕影頭。弱翮詎堪儀振鷺，孤懷終欲信羣鷗。更慚晨坐鴻樞府，容鬢先于省樹秋。
晨謁書所見 宋庠 
紺幰鳴珂萬蓋翔，九門冠劍擁晨光。城連南北長安斗，殿倚東西太極堂。雲裏銅烏風作籟，天邊金掌露成霜。微生備位如葵藿，只有傾心奉聖王。
受詔同編修敕令終篇例賜勳一轉謝參預東平會稽二公 宋庠 
法家高議集朝緌，成績連茅被帝暉。均賞已知羊胃爛，銘恩偏覺鼠肝微。泥塗枉入鴻鈞用，腹背還憑逸翮飛。天祿半生瘨眩病，猶堪持帚掃朱扉。
送巢邑孫簿兼過江南家墅 宋庠 
楚客才多不奈秋，長安赴集苦淹留。半綸綬采緇塵化，十幅帆陰素潦收。離恨枉能寬带眼，歸期猶喜詠刀頭。督租勾簿真沈俊，終冀梁臺一召鄒。
流杯小宴偶成拙詩奉呈運使王密學紫微韓舍人 宋庠 
溪齋元巳得嘉賓，曲曲煙渠逗翠淪。潑火乍經三月雨，泛觴重記九年春。風前小舞驚餘雪，梁外清歌落暗塵。此會貴交應絕擬，斗樞星掖兩賢臣。
春晚獨遊沂公園 宋庠 
幾曲鳴溪抱嘯臺，陰陰野氣壓浮埃。林間幽鳥自相語，水上落花何處來。逃相故畦無廢汲，封侯修竹是元栽。三川病尹妨賢久，終卜鄰扉養不才。
送李祕校赴太平法掾 宋庠 
沈臂驚秋肉減分，曉波衰柳對離羣。臣饑枉索中都米，卿事猶參下國軍。三襲賦臺拋苑雪，一廛鄉樹辨江雲。坐曹少茹徒勞歎，南闕干霄遲獻文。
送黄秀才歸淮西 宋庠 
驪駒黄鵠兩成歌，即席愁顔慘未酡。舊客仙壇紅遶杏，怨魂春水綠生波。締交英域銀袍麗，宴族詩庭玉樹多。簡牘三千行自鬻，漢家鼇闕鬰嵯峨。
歎張縡 宋庠 
嶠外歸來白髮新，胸中無物有經綸。局當轅下驊騮足，倚著門邊骯髒人。風雪又殘梁苑歲，煙蘿誰管楚山春。由來榮悴多如此，莫爲前薪怨後薪。
洛京王尚書學士寄惠牡丹十品五十枝因成四韵代書答 宋庠 
十種仙葩各有名，相逢暫似到周京。簪端珥萼頭雖白，酒面含華眼更明。風暖天香吹不斷，露深宮綵洗初成。慇懃數盡千重葉，未抵銜恩感舊情。
和運使王密學西亭未開牡丹 宋庠 
新年西圃带輕寒，芳意含華洽客歡。瑞露只知催濯錦，朝霞猶欲隠乘鸞。暗期玉蕊蜂窠潤，偷裛天香蝶粉乾。應爲主人恩不淺，併留顔色占春闌。
小園春晝 宋庠 
日永春殘陋巷深，四鄰蕭寂小山林。張羅門外人驚爵，仰秣槽中馬聽琴。燕坐角巾移竹影，野談爭席占牆陰。灌園本是三公事，俋俋閒舒傲世心。
和中丞晏尚書圓丘觀禮 宋庠 
三襲觚壇夜未央，金支蟾彩共熒煌。鳳輿遥憩壝門次，翟尾交分褥路香。星魄媼神聯紺席，文宗武祖侑瑶觴。萬靈醉止純休集，方信周家駿命長。
陰晦殘春可惜二首  其一 宋庠 
園林春去自無歡，宴幕經旬掩客盤。霧野關河非意失，曉樓風雨不時寒。空梁燕濕休矜舞，曲沼蛙鳴且爲官。嵩少歸心堪悵望，紫芝赬桂老瓊巒。
陰晦殘春可惜二首  其二 宋庠 
柳長花歇夏雲初，幽圃尋芳但綠蕪。不分伯勞隨阿母，生憎蛺蝶效當塗。昏沈嶺霧吞斜日，寂寞溪煙壓翠蒲。欲拂琴徽銷客恨，啞啞城曲已啼烏。
同萬秀才讌楊侯別墅 宋庠 
苑路輕驂拂曉霞，斗城南畔列侯家。臨邛貴客傾中坐，漳水詞人記後車。一石蒲桃先載酒，萬株金谷正交花。風光不減蘭亭會，醉墨憑君紀歲華。
過漢洛陽故城 宋庠 
漢家遺堵滿山川，六里東西遂渺然。寒日似愁圭影地，秋風真作黍離天。五株杏發陵無邑，一項茅荒井失田。更歎道邊多棄骨，可能猶爲直如弦。
送紫微夏舍人徙治洪州 宋庠 
方底丁寧細札書，豫章都會冠全吳。垂腰三品龜銜綬，衛帳千兵虎刻符。藥省樹翻拋賜筆，練江波靜見還珠。西山五色多仙餌，鈴閣無聲道有腴。
立春前二日嘉雪應祈呈昭文相公 宋庠 
皇心精禱動昭回，嘉雪乘時弭歲災。先作飛霙隨臘舞，便含膏澤趁春來。天淵百頃移星漢，禁籞千枝傲嶺梅。一曲巴人雖下里，願持歡意助康哉。
北臺 宋庠 
古丘危磴接雲梯，遠目臨高意自迷。千里綠蕪平野北，半邊紅日亂峰西。臺傾鄴苑多殘瓦，鳳沒漳河失故隄。近塞春郊無勝事，跛䍧風馬滿山溪。
曉出城祀風師壇馬上作 宋庠 
風穴靈壇背漢臯，肅將祀典會諸曹。城頭五鼓催關鑰，席上雙籩薦沼毛。冠嶺昕霞迎霽旭，冒疇農橛漬春膏。箕揚畢好宜流惠，江外刀耕楚俗勞。
漕渠春臺 宋庠 
縹陂春色極晴虛，新水遥連六輔渠。沙上釣歸人獲鷸，梁邊觀罷客知魚。蒼浮樹影煙生後，紅皺溪紋日側初。刮目暫成江海趣，狂奴終憶越灘居。
和朱舅暮春積雨 宋庠 
沮洳江雲寂寞春，一軒風雨歎彌旬。灰殘淮館蟾韜暈，石去湘陵燕濕身。委路落花紅罷舞，傍樓低柳綠爭顰。蕭蕭枉結年華恨，愁煞西州掩鼻人。
得許六書 宋庠 
車笠論交夙契深，文麒江海獲歸音。流光過隙偏驚駟，危睫沾衣不爲琴。甯扣幾勞歌白石，莊昏猶欲注黄金。無因一答瑶華問，南國洪喬牘易沈。
馳賀監稅齊都 宋庠 
溫詔封芝出帝居，祕曹星秩示優除。舜庭已茂三年績，魏謗初銷一篋書。丹地拾遺思汲黯，中宸批草待相如。前期雀厦無因戀，歸從清塵六尺輿。
次韵和吳侍郎任宗伯貳卿沖卿領天官南局皆世職有感 宋庠 
斗宮分局敞星闈，伯仲登賢士論歸。奕世弓裘方善續，先春跗萼更相依。孤鴻暫作雲衢騁，三鳳行看帝閣飛。戚苑好書餘慶事，一門仙橐映朝衣。
西齋見雪寄呈靖彥惠 宋庠 
歲陰休沐坐空齋，集霰飄霙次第來。仙粉有痕緣幌入，亂花無數覓叢開。故裘禦濕便羔袖，凍醴扶衰藉藥杯。向暮紛紛何所擬，謝家兒姪有清才。
和中丞晏尚書和答十二兄夜歸遇雪之作 宋庠 
有客天街夜轡還，霰花無數拂雕鞍。路疑西極瑶池近，人似南朝鶴氅寒。漏鼓傳聲催暝色，麴車迷轍寄餘歡。塤箎雅韵皆多感，偏覺陽春再和難。
和中丞晏尚書乘輿宿殿致齋日巡仗遇雪 宋庠 
十里甘泉鹵簿新，即時天借雪清塵。光含九陌疑無暝，花拂千旗旋作春。夾路綵樓偏著粉，中天嶢闕更成銀。絳騶案仗傳呼盛，寧似梁王不悅辰。
初春夙興 宋庠 
戍城官柝應營笳，愁枕無眠感曙鴉。料峭風頭猶助凍，蒼凉天角欲成霞。離離弈局殘星墜，脈脈刀環片月斜。尚喜初年輕病骨，半簪蓬影况蒼華。
送令狐揆南游 宋庠 
楚澤離愁不避春，柳梢梅萼送行人。綠波易蕩銷魂水，紫陌難遮拂面塵。道困秦儀猶掉舌，歧多楊阮始沾巾。劍緱髀肉無窮恨，羞向耕疇獨問津。
己巳孟春二十六日作 宋庠 
糾纏空驚禍福頻，沈舟未拯更摧輪。山頭枉是輕廷尉，天上何容著蹇人。南國祭犧堪畏楚，東門獵犬尚尤秦。當塗莫竦支離誚，坐受朝家十束薪。
致政張郎中惠親畫墨竹二𭘻以詩爲報 宋庠 
南宮仙老本多才，素幅珍紈繪境開。高節自緣心匠出，野叢還擁筆端來。挂餘粉籜疑飄席，玩久風枝欲掃苔。俗眼莫驚無藻麗，歲寒顔色抵瓊瑰。
送孫記堂出宰歸安 宋庠 
當年璧馬上荆臺，曾識長離婉婉來。巧智忍隨司馬宦，沈酣終屈廣都才。蓴鱸薦俎朝豐饌，稻蟹藏波歲絕災。鄉梓汀蘋鷄犬地，孫郎藻思若爲裁。
榴花 宋庠 
孤根西土幾時傳，絳蕊緗趺早夏天。艷發雖慚李桃後，子成猶占雪霜前。醖餘霞醑香應在，染殺綃裙色未鮮。一種芳心耐風雨，敢辭重疊奏君筵。
晚臺 宋庠 
霽色秋空送目勞，小臺摇落更平臯。紅垂海樹烏棲日，清溢江沱鷺浴濤。天勢暮圍鱗隰闊，雁行斜轉翼雲高。楚風摵摵迷魂地，可在揚雄獨廣騷。
提刑張司封同年垂訪別郡以詩爲謝 宋庠 
天聖光華第二春，與君同日脫凡鱗。何知素領分符地，却見青雲共榜人。千重使移行府重，一觴歡伯故儔親。言詩擊節兼風義，且欲因聲附翠珉。
送廷評沈先輩宰江山兼過吉席 宋庠 
東陽世系出翹英，刮目神膚兩共清。洛紙文雄錢萬選，郄堂科美佛千名。春風適館仙軿密，海曲夸鄉縣綬輕。上最三年歸路穩，中阿芳意滿菁菁。
淳之太尉相公寄示赴鎮小編三復成誦研味之餘理當酬繼但難于徧和輒取首題賦成拙句一首既伸高山仰止之願并以爲謝 宋庠 
西北遮胡晉部疆，更煩儒將下文昌。久調玉鉉三司貴，出倚金城萬里長。唐畝歲豐禾自合，汾波秋景草應黄。須知外警從茲罷，閒殺邊郵赤白囊。
新春雪霽坐郡圃池上二首  其一 宋庠 
鈴齋西北小池臺，漠漠年光病眼開。水面綠深知凍解，柳梢黄淺覺春來。啁啾野雀遺寒毳，撥剌潜魚露戲鰓。物物惱人俱入詠，使君爭奈乏天才。
新春雪霽坐郡圃池上二首  其二 宋庠 
溪上危堂堂下橋，臘餘春意卷寒飈。煙催樹色全疑染，暖逼禽聲自學調。封徑老苔翻敗錦，抱城空水皺輕綃。茨山小隠歸心動，坐想瓊芝幾隴苗。
淮南自訟 宋庠 
偶然人乏貳中樞，賜罷猶專督府居。髮白自傷聞道晚，心丹誰識報恩餘。淮天目極風帆駛，韓野魂銷宰樹疏。却顧病身何所用，只堪歸釣潁灘魚。
春社日置酒示客 宋庠 
欣欣春色上高臺，一雨關河宿霧開。洛浦宓妃鴻已去，漢家皇后燕初來。山爐馥郁熏歌扇，錦瑟丁寧侑客杯。秉燭尋芳君莫倦，歡游纔散便徘徊。
暮春感興 宋庠 
九十芳期去不留，解痟何計貰珍裘。爐殘晉俗清明火，水冷山陰祓禊洲。風徑舞花催暮色，雨梁歸燕說春愁。離歸莫問年華事，賦筆悲于宋玉秋。
去秋九日置酒今秋復喜茲會詩呈通判比部並諸幕府 宋庠 
城上凌氛百尺臺，晚秋重喜宴樓開。汎樽露菊疑相識，吹帽霜風是再來。寶瑟丁寧催客飲，丹萸爛漫辟誰災。莫驚銀燭先爲具，天際殘陽喚不回。
孤坐北齋因懷出處之難偶成感詠 宋庠 
白頭榮路念何之，出處空驚未得宜。劉放老于宮裏樹，莊生愁煞廟中犧。嵩巖桂塢堪休影，潁曲芝廛好療饑。但願天心從爾欲，敢言歸赴赤松期。
謀退 宋庠 
家家臯稷會亨辰，老醜無謀念孰親。自樂一麾稱外守，恥將三物詛讒人。灌園路僻蒼烟曉，洗耳灘長碧溜春。此地敢言逃楚相，他年終擬作堯民。
赴鄭出國門經西苑池上 宋庠 
十里商中抱帝畿，苑煙宮霧共霏微。長楊獵近寒熊吼，太液歌餘瑞鵠飛。碧護斗城天倚蓋，光銜蓬島日舒圍。樓船法從年年盛，借問孤臣何歲歸。
府齋歲晏節物感人輒成拙詩二篇上寄昭文相公樞密太尉雖俚調無取亦盍各斐然之義也  其一 宋庠 
曉拂青銅感歲闌，蕭蕭華髮强扶冠。病憎蛇影能爲怪，老愛松心不受寒。世務焦頭機已息，主恩淪髓報應難。鏌鋣自躍非吾意，且作洪鑪舊物看。
府齋歲晏節物感人輒成拙詩二篇上寄昭文相公樞密太尉雖俚調無取亦盍各斐然之義也  其二 宋庠 
處世何嘗盡值才，虛名高位自驚猜。千重浪裏隨流出，百尺竿頭試險回。衰鬢不徒欺曉雪，孤心兼欲伴寒灰。嵩陽潁曲風煙接，已仗歸雲作隠媒。
後池春水初滿 宋庠 
水從雲表濟祠來，春凍初消舊堰開。岸側淺黄先映柳，石邊新綠便成苔。就深整頓吳歈槳，因曲安排洛禊杯。莫道使君無野興，把竿常到月中回。
池上雨過 宋庠 
蕭蕭殘雨過橫塘，翠幕生波入坐凉。淡日映雲微透脚，暖風翻葉更成光。牆頭早杏青丸小，水面新蒲紺尾長。魚鳥沈浮齋吏散，恍驚身世在濠梁。
因覽鏡照見衰年狀貌有感 宋庠 
拂檻清晨念老餘，只堪丘壑便懸車。暗圍廓落頻移眼，坐况蒼華不滿梳。綟綬轉慚龜鈕印，土膏空負鶴頭鋤。人生出處真難决，羨殺賢哉漢二疏。
郎中胡君出守三衢特枉長韵一篇曲敘故人之契且有嘉命別督餞章牽課所成老拙多愧聊以奉揚高節爾 宋庠 
南宮仙客欲歸休，更領銅符越絕州。郎位雖嗟三不遇，友聲偏喜兩相求。朝端引籍辭羣鷺，天外忘機信白鷗。行矣松喬君自愛，虛名官職壓人頭。
落花 宋庠 
一夜春風拂苑牆，歸來何處剩凄凉。漢臯佩冷臨江失，金谷樓危到地香。淚臉補痕勞獺髓，舞臺收影費鸞腸。南朝樂府休賡曲，桃葉桃根盡可傷。
春晦 宋庠 
曉雨廉纖僅壓塵，落花長草小平津。十千酒美空留客，九十春歸不戀人。有恨剛腸隨指繞，無情華髮撲頭新。憑誰與射踆烏翼，免向西嵫送日輪。
恩忝西掖垣 宋庠 
賢路塵消篋謗殘，蕭蕭衰鬢得生還。久叨鴟尾三重閣，却趁蛾眉五日班。傷翼再來仍繞樹，行雲何處不思山。坐揮拙筆無文甚，正被中郎笑拙艱。
新晴 宋庠 
清明初過雨初收，春意重因霽景留。風定草煙還壓野，雲開山色始歸樓。邙陰高樹藏低嶺，河曲新波沒故洲。點檢叢花猶半在，應須秉燭爲君游。
清明日東歸舟次滯雨 宋庠 
月弦離畢破芳辰，舟子招招數問津。壓岸晚陰雲著野，蘸渠春色柳隨人。煙疇雊雉逢誰歎，風磧驚鷗莫我親。賜告有程歸棹急，赧然歸水愧游鱗。
都官謝員外今年春榜舟奉使予餞別于東亭孟夏之初不幸卒于中道其孤迎喪還都予又出弔于餞所俯仰陳迹因爲詩以寄哀 宋庠 
溝水新傷摻袂人，何言便作死生分。地中玉樹無期見，琴上牙絃忍再聞。幾日離觴成漬酒，平時芳札代遺文。東亭哭罷愁回首，落照銘旌隔野氛。
寄延州經略龐龍圖 宋庠 
驛騎傳書拂塞塵，開緘長跪墨猶新。霜餘且喜青松在，火盡誰矜白璧真。嵇阮交遊思舊隠，臯夔功業記名臣。年來更嗜無生學，笑殺關西仗鉞人。
清明 宋庠 
前旬風雨逼清明，柳色天高雪絮輕。冷落介推藏火月，寂寥潘令種花城。軍中蹋鞠人穿域，門外吹箎客詫餳。今日太官還直具，多年私邸隔朝纓。
和吳侍郎謝余洎諸朝客見過亭沼 宋庠 
碧瓦新堂壓素波，主人歡意駐鳴珂。風清共覺煩襟快，觴急都忘醉弁俄。江葦有情侵岸出，野鷗無事掠船過。西牆墨妙須珍護，皇祐高秋勝永和。
胥集賢復舊官 宋庠 
鸞鵲驚飛詔檢開，唐家僊殿育英才。毫端誤墨讒蠅盡，塞上求羣故馬來。咄咄書空徒有意，冥冥避弋本無猜。孤生舊辱知人舉，一夕聞風釋九回。
從獵晚歸馬上默成奉呈承旨端明王學士 宋庠 
天子乘冬校獵回，鈎陳平野轉瑶魁。萬蹄未暮先追日，疊鼓非春已作雷。得儁風毛隨禁仗，犒勤霞液出仙杯。詞臣定有長楊賦，翰墨能銷幾許才。
次韵和度支蘇員外覆考進士文卷鎖宿景福殿 宋庠 
祕邃嚴廬斗極傍，知君此夕較連章。天移宿幕鄰堯屋，霞灧仙杯雜嵰霜。坐覺銅籤隨漏箭，卧驚銀漢入宮牆。精心百汰知無倦，千牘皆供夜石量。
屯田任君數以歌詩授余感嘆不足因成答贈 宋庠 
綠髮仙郎藻思新，就中詩語更通神。清襟逗興初無滓，綵筆呈華別有春。顧我風期情背俗，感君官職命欺人。湯湯聽盡流波曲，終愧衰聾賞未真。
永興端明王左丞寄示見訓長句因爲後答 宋庠 
西風書驛到河津，且喜開筩麗句新。安石風流高映世，君房言語妙驚人。公懷遠略須經國，我愧華顛未乞身。惟有論交方寸地，歲寒留得比松筠。
答子京 宋庠 
一辭雲陛五周年，瑣闥銷符寵再遷。時譽敢希吳陸俊，歸心偏識漢疏賢。蝸頭狼籍爭鋒地，鴻影徘徊避弋天。命駕不須頻見約，潁濱嵩麓有私田。
閏十二月望日立春禁中作 宋庠 
閏曆先春破臘寒，綵花金勝寵千官。水從太液池邊動，柳向靈和殿裏看。瑞氣因風生禁仗，暖暉依日上仙盤。須知聖運隨生殖，萬國年年共此歡。
立春日置酒郡齋因追感三爲郡六迎春矣呈坐客 宋庠 
閏章餘曆氣先回，臘尾新陽已暗催。三改使符驚歲往，六傾賓酒駕春來。枝頭翦綵仙葩折，勝裏宜年寶字開。更聽美人金縷曲，從茲爭合捨尊罍。
晚春出郭游北山佛寺 宋庠 
幽剎尋春傍翠微，遊人誰解惜芳菲。陰晴野日不常見，紅白路花相雜飛。一世功名催俊傑，千金歌舞屬輕肥。左遷病守真無用，試學山公倒載歸。
淳之九兄以僕承乏制曹幸聯局事向當成績猥辱裁篇謹抒拙詩以謝來貺 宋庠 
漢家挈令頼諸公，末至緣何玷選中。馬尾不知書畫誤，鳥聲偏樂友心同。忘憂日接三杯善，軋思時分一溉功。敢向明廷邀異賞，從來儒術比司空。
新年謝故人惠建茗 宋庠 
春筥收英得幾叢，小團珍串刻閩工。甘踰寶屑非關露，快入煩襟不爲風。左䥶沸香殊有韵，越瓷涵綠更疑空。從來酪茗嘲傖鬼，莫枉奴名立異同。
陳勤之兄弟同登秀科俱宰江東大邑 宋庠 
上林春色老朱櫻，誰見聯科紀佛名。睢苑妍辭俱右席，太丘遺業肯慚卿。離歌坐寫塤箎恨，邑政行聞魯衛聲。使橐盡堪傳尺素，雙函同慰一摇旌。
宗人緘見過 宋庠 
慈恩題墨七彫年，霰雪相逢倦客天。男子詣曹羞會課，禿翁無版欲歸田。爻占後笑餘艱象，書入窮愁有剩篇。聞道漢家求失職，可能梁甲信灰然。
閏三月再到西湖花卉已過春餘夏早景物亦佳因復留連日夕忘返 宋庠  西湖
再來湖上已春殘，物物隨時亦强歡。紫葉抽荷疑弄橐，翠皮包竹好裁冠。驚橈野鶩移沙渚，貪餌鮮鱗薦客盤。盡日臨流忘吏事，須知名世六條寬。
重展西湖二首  其一 宋庠  西湖
綠鴨東陂已可憐，更因雲竇注西田。鑿開魚鳥忘情地，展盡江河極目天。向夕舊灘都浸月，過寒新樹便留煙。使君直欲稱漁叟，願賜閒州不計年。
重展西湖二首  其二 宋庠  西湖
西北雲波逗異津，兩陂相合到城闉。橋橫斷岸纔通舫，路轉新洲不踏塵。倒影剩容霞底日，暖光平展鑑中春。摧頹病守時無用，堪與鷗鷳作主人。
次韵和次道學士獻贈留臺吳侍郎洛水泛舟之作 宋庠 
歲晚風清洛霧開，有人沿泝避囂埃。莊談解辯觀濠樂，潘興能添作賦才。蘭菊分洲爭向背，鳬鷖隨棹罷驚猜。留都吏役雖羈鞅，亦欲抽身更一陪。
夜爐 宋庠 
風窗夜永燭飄煤，坐擁空爐暖凍杯。束縕未求曹相火，冥心將冷子綦灰。禪牀隠竈徒驚俗，曲突徙薪枉備災。餘燼欲銷微霰集，燎薰援錦憶平臺。
後園新水初滿坐高明臺遠眺 宋庠 
濟渠冰解逗奫淪，花柳兼催近郭春。城外天形低合野，水邊樓影倒傾人。趁晴魚意雙游樂，助鬧禽聲百種新。老倚芳樽從外誚，且將吟嘯代經綸。
送貴溪尉周懿文 宋庠 
津亭理櫂拂朝霞，試補東溪縣道賒。旅突倦供樵客桂，官符貪及戍時瓜。蟾生海岸空弦濕，天倚山城一蓋斜。歲晚私書無憚數，輕郵不禁嶺頭花。
送虞部楊員外出牧池州 宋庠 
郎署新聞一進階，漢家臨遣重州臺。人持澤節龍形出，路建風旟隼翼開。千頃江禾年有瑞，萬盆吳繭俗豐財。吟窗剩賞雲峰翠，即是踰朞報政回。
送集賢盛諫議出牧維揚 宋庠 
江海多年滯軾熊，書林諫霤得儒宗。寬條一劄仙泥熟，慈宴千觴湛露濃。迎舸蔽川交畫鷁，隊笳橫浦細吟龍。輕揚俗改方圖舊，兩馬行催詔傳封。
晚泊白村登舟回望因成拙句寄淮陽龍圖王給事 宋庠 
臨艎西泝近神垌，六輔聯疆見驛亭。千里暮霞烘日脚，一篙春水皺天形。野橋煙火微分市，曲岸漁樵別有汀。忽憶主人恩意厚，倚檣回首涕空零。
和龍圖王學士經涂洛邑見寄 宋庠 
謝病台階別邃旒，更榮符鑰守司州。篋書已辯恩難報，臺禮雖頒政未修。潄石洛波鳴佩曉，插雲嵩色紺屏秋。煩君麗句催登覽，欲便長隨麋鹿游。
楊寺丞以新集見授 宋庠 
荆臺杯酒接慇懃，已是緹灰十五春。學舍早欣游霧露，辭條今服際天人。沈居雌蜺那知賞，葉牖神龍更駭真。侍上可能無狗監，子虛賦就長卿貧。
天禧詔罷寄王貫之 宋庠 
裂繻無路學西游，衡木爲扉戀一丘。阮籍自多回轍淚，虞卿長有著書愁。江邊客素沈驚鯉，海上機心失故鷗。借問騷人才幾許，莫因鶗鴂枉悲秋。
乾興詔罷自詠 宋庠 
忍當昭世卧隆中，西笑無謀始諱窮。鷗散海邊漁事廢，炙殘京口客盤空。鄉魂怨曉虛爲蝶，頭葆悲秋不後蓬。欲把遺編論興廢，諸儒爭奈喜嘲雄。
奉詔過都代書寄昭文相公 宋庠 
六年衰鬢兩爲州，何意瓜時謁冕旒。去位本無三已色，過城應有復來謳。吹虀膽怯空思勉，淪骨恩深未易酬。即日詣門重謝罪，豫慚危涕滿中篝。
送安陸朱通判赴召兼過許田別墅 宋庠 
綠綈珍檢九天來，綬笥騰裝拂簿埃。鈴閣餞歌鵾瑟怨，璧田仙里駟門開。厨書久汗南山竹，征袂濃薰北使梅。歲晚林光催奉計，五雲城闕倚瑶魁。
和吳侍郎龍門寶應寺設齋 宋庠 
闕塞千巖入畫圖，八關修供柅征車。半斤運泰賢將用，不二門深疾始除。香鉢凈羞熏寶席，法螺仙曲逗晴虛。從茲定許陪登覺，肯效區區栗里輿。
和吳侍郎相從經歲忽有陝許之別見貺長句 宋庠 
接武西臺屬鉅賢，琴樽歡意滿山川。論交共到忘言地，感別空驚易守年。陝界霜氛迎喜氣，潁郊秋色犯華顛。卜鄰自有歸休約，終就溪林占一廛。
送資政侍讀侍郎西赴陝郊 宋庠 
君欲歸休未得休，再持符節定西侯。深嚴殿籍恩圖舊，蔽芾棠歌野續謳。洛浦神仙觀送客，崤陵風雨避傳騶。高懷莫作衰年調，公府重來尚黑頭。
和河間通博王太博見貺春雨應時雅什 宋庠 
東來春色變層陰，甘霈前符望歲心。雲葉乍驚重礎潤，土膏先過一犂深。皇慈已浹流根澤，芳節殊非貫序霖。忽枉新篇真寡和，鼻聲衰濁費長吟。
題高明堂後池雜景二首  其一 宋庠 
荒城岑寂冒春霏，竹落江村具體微。蛙怒愛爲先雨叫，燕輕多作逆風飛。印波鸞鑑新荷小，礙路犀簪早筍肥。極目纖塵都不動，元規安得汙人衣。
題高明堂後池雜景二首  其二 宋庠 
一竇春泉貫曉溪，水光涵物見纖微。波鳬泛泛騷人卜，風蝶翩翩佛助飛。雨足舊蘭穿畹出，餌香鮮鮪壓鈎肥。昔聞緩带猶堪羨，退食何妨野客衣。
憂闋還臺次韵和道卿學士終喪歸集賢舊職見寄二首  其一 宋庠 
半生多難竄民廛，北闕重來雪履穿。木在溝中寧有間，人從河上更相憐。塵棲綬笥昏餘采，蟲食書縢脫故篇。不敢對君重撫臆，孤懷同是一潸然。
憂闋還臺次韵和道卿學士終喪歸集賢舊職見寄二首  其二 宋庠 
解籍書林同遇春，煢煢孤影弔窮塵。茂陵久卧添遲思，東觀重歸有戲賓。爭食已慚池鶩飽，忘機更待海鷗親。懣然末曲何能續，聊誌當年並賦人。
默誦 宋庠 
虛名三紀玷王朝，晚歲剛腸萬慮銷。篤學自依袁伯業，醒狂誰比蓋寬饒。將旄燭日逢兵偃，隠谷連雲負客招。白首報恩雖竭節，擬留餘力事耕樵。
贈令狐進士 宋庠 
闕里高談擅席珍，多年嵇痺嘆沈淪。封軺續食論鄉士，綵服承顔斷織親。風直鷁郊傷六翮，機藏鼷弩惜千鈞。載餚誰就揚雄宅，覆瓿書成擔石貧。
感懷寄進士胡肅 宋庠 
離懷何事共凄然，雲路無因著祖鞭。賦苑竹荒沈舊賞，書郵梅老怨殘年。莊魂斷處星垂地，楚思摇時水接天。趙壹窮愁堪自笑，擬將文腹敵囊錢。
送謝沂進士 宋庠 
坦牀仙格照瓊筵，歸待蘭陔補逸篇。別路雲霞交友闊，慶門酥酪弟兄賢。春郊送目車流水，夕館迷魂月上弦。續食定知西笑近，馬生詞賦賈生年。
送總閣學士守秦亭二首  其一 宋庠 
幾日章街認錦韉，平明頒節撫秦汧。嚴廬侍從宣勞久，郄府詩書得帥賢。彀騎千蹄嘶隴月，城笳三疊破羌烟。賓簪自古從軍樂，別夢空隨使幕蓮。
送總閣學士守秦亭二首  其二 宋庠 
綠圖層閣倚昭回，瑞鷃驚飛詔押開。關內趙張人續譽，禁中頗牧帝憐才。垂鞶虎綬朝裝出，夾轂蛇矛使仗來。坐鎮平時文檄簡，赤囊邊瑣有輕埃。
清明出沐 宋庠 
曉樹陰岑客舍春，卿輿不訪著書人。長楸有地金成埒，曲突無烟桂徙薪。自欠解蘭拋北阜，更堪鳴磬是南鄰。餳香醖冷沈歡緒，枉負山郎出沐辰。
朝謁待漏偶成詠懷 宋庠 
天街殘月斗城西，五里葱葱瑞霧迷。仙翰入陪廱澤鷺，曉籌初聽汝南雞。星翻徼道千廬密，雲斂觚稜兩觀齊。自顧山林疏賤質，誰將車馬載驚鼷。
孟津跨大河寒氣特盛歲暮作 宋庠 
河裏孤城歲倍寒，冰霜千里正漫漫。爐熏寶焰翻沈暖，酒入衰容不借丹。翠幕障風褰影數，玉琴抽雪按徽難。天高木落千花盡，閒撫青松仔細看。
世事 宋庠 
世事悠悠未遽央，虛名真意兩相忘。休誇失馬曾歸塞，未省牽牛解服箱。四客高風輕楚漢，五君新詠棄山王。秋來數有漁樵夢，多在箕峰潁水旁。
和吳侍郎留題北樓 宋庠 
疾間勤勤解郡章，北樓舒嘯寄徜徉。山圍軒后乘車野，水接堯民洗耳鄉。拂衽風頭迎爽籟，壓林霞尾送殘陽。冶城極望雖高世，爭奈臨秋鬢未霜。
寄許師孟 宋庠 
鶗鴂三驚楚澤秋，回腸更用斛添愁。燕臺市駿千金骨，漢客逃名九罭鰌。木斷華樽俱失性，瓢空陋巷獨堪憂。夏畦墦食非吾事，終訪班生問一丘。
同年胡宿自江外寄遺詩筆雜文 宋庠 
萬仞青雲接翼翔，江南離思滿雕章。輕投暗路珠無脛，驟濯迷魂玉有漿。奏記諸公多感慨，擬騷前哲剩凄凉。寄懷何止三年字，留祕傳家古錦囊。
寄子京 宋庠 
八年三郡駕朱輪，更忝鴻樞對國均。老去師丹多忘事，少來之武不如人。車中顧馬空能數，海上逢鷗想見親。惟有弟兄歸隠志，共將耕鑿報堯仁。
晚春小園觀物 宋庠 
小園乘暖敞孤齋，畦埒經春盡綠苔。新筍偶隨枯篠出，野花閒抱故藤開。雙桐夾路元標井，酸棗依牆本乏臺。北戶清風時一至，此身疑到上皇來。
郡圃觀春物有感 宋庠 
河橋煙北寂寥城，山圃雖春氣尚清。戲蝶有時飛自遠，野禽終日語無情。露痕浥浥添花重，風意沾沾助絮輕。看徧物華還自看，乾坤同是一浮生。
晚出池上觀秋物 宋庠 
臨溪長是見歸烏，摇落初驚歲物徂。虎掌煙芒金穗密，雁頭霜葉紺輪枯。差差去幕東西燕，兩兩隨波上下鳬。更向岸邊橫飲舫，便疑狂醉宿江湖。
秋霽觀野物 宋庠 
雨畢天高卷斷虹，郊原無物不秋豐。禾麻自稱霜前熟，梨棗偏依日處紅。煙外短帘閒映柳，水邊輕翼暗隨風。田廬我亦牽魂夢，歸去嵩陽一老翁。
孟津晚景 宋庠 
二月春風引夕陰，鞏煙邙樹悵登臨。醯鷄甕外天方闊，偃鼠河濱水正深。萬疊紺螺山北聳，半邊紅壁日西沈。憑高薄暮人誰見，一寸如丹魏闕心。
晚出池上 宋庠 
憭慄梧楸似楚騷，霜餘寒水失溪毛。游鱗潑潑心應樂，亂雀飛飛意不高。平世功名難强立，昔賢卿相是真逃。人間萬事無涯際，爭得先生一藉糟。
次韵和吳侍郎答汝州劉從事 宋庠 
賢路綢繆早奮庸，搢紳元許黑頭公。巖霖暫卷浮雲外，國棟來參散櫟中。仙禁巢阿思瑞鶠，野場收弋看冥鴻。恐難便遂東山卧，憂樂須將一世同。
寄武昌胡從事 宋庠 
君家酥酪弟兄賢，督府從軍滯幕蓮。江上歸音魚失素，天邊離思月成弦。阮毫答記無遺草，楚賦悲秋有剩篇。玉骨道風沈俊久，漢條新計會甘泉。
春陰復霽 宋庠 
河外輕寒氣未佳，春襟愁目徧天涯。濃雲破綻翻無雨，落日因循便作霞。麥隴寸苗思汙雉，柳灘新葉欲藏鴉。如膏且冀均農惠，莫枉層陰挫物華。
永陽登樓懷闕下知己 宋庠 
西北樓邊路欲分，神臯不見見浮雲。晉郵尺牘波中斷，洛客歸心笛裏聞。麗賦有情傷桂魄，勞歌無節怨蘭薰。漢家續食催西上，忍逐江鷗狎舊羣。
春霽漢南登樓望懷仲氏子京 宋庠 
三楚風煙會漢津，憑高倦目此城闉。山前霧密疑藏市，樓上塵輕不污人。鳴瑟久拋雩舞地，稱觴更負永和春。私書一紙離懷苦，望斷波中六六鱗。
春日樓上有寄 宋庠 
雲葉西來拂畫樓，江南何處不汀洲。三春草綠王孫路，萬海梅殘隴使郵。落照窗扉塵作馬，黄昏簾幕月成鉤。張衡藻思能多少，玉案貂襜各自愁。
淮南汶上三見春物有感 宋庠 
一麾南北數移官，三見鶑花送雁寒。雙鬢欺人還似雪，寸心憂國本如丹。雕蟲曲藝論文淺，乘障迂儒破敵難。惟有歸耕初志在，故田西接飲牛灘。
暑雨初霽 宋庠 
日轉西軒小霧開，羲皇高興伴風來。層雲氣潤猶蒸礎，殘電光微不應雷。曲沼清渾魚對躍，暮簾明滅燕雙回。憑高更結京華恨，魂遶梁園舊吹臺。
暑雨夕霽 宋庠 
天角殘虹截暮暉，南樓風快暑煙微。月波半露金樞穴，雲葉全收玉女衣。氣爽戍樓孤鵲去，霧沈荒苑數螢歸。凉軒更作東山詠，何處莊環有世機。
秋出近郊 宋庠 
修邙纔轉便維嵩，都占黄河小曲中。秋助峰巒相倚碧，日催梨棗一番紅。煙蕪雖歇猶藏野，霜葉能飛不待風。關輔俗淳無巧弋，天邊何意有驚鴻。
初至洛陽府廨有東樓曲沼之勝時春色已過園林寂寞晚坐樓上作 宋庠 
登臨何處恨春殘，樓上池邊夕照間。非意野雲遮倦目，無情空水鑑衰顔。青谿久負幽人約，白髮初辭宰相班。才與不才何足辨，此心都擬付莊環。
宮保龐丞相以詩二首見寄次韵和答  其一 宋庠 
西畿三輔切天閽，何意頒來細札文。學謬詩書慚作帥，身非甽畝更思君。使軺結轍橫周道，鄉木交陰憶漢枌。保傅上才敦雅眷，滿章褒意藹蘭薰。
宮保龐丞相以詩二首見寄次韵和答  其二 宋庠 
出入台階謝奮庸，白頭持節更爲公。臨民不稱瞻巖尹，慰俗猶依贈扇風。天許雲鴻矰繳外，世憐池鶩稻糧中。一聞麗唱情何極，心結平津舊閣東。
次韵和吳侍郎喜令弟學士請告歸省 宋庠 
秋來遥說灑煩襟，季虎昆龍伴嘯吟。弓影奮疑臨酒釋，荆枝歡意戀叢深。仙山校籍催歸傳，宿館銷魂警曙砧。我亦白頭思共被，非君誰照急難心。
寄致政杜相國 宋庠 
多年零雨詠公歸，得謝高懷與世違。池鳳何嘗嗟見奪，冥鴻終不更低飛。壽觴應舉三朋酒，師衮閒拋一品衣。我亦摧頹踰耳順，異時惇史託餘輝。
酬仲微以舍弟忝直螭階余近塵鳳署見慶之作 宋庠 
世隠東畿賦遂初，荆枝相樂本田廬。偶隨幽鳥同還俗，何意驚鼷並載車。浴殿封芝慚視草，史階簪筆玷成書。猶欣夙契寒松在，持謝雕章悅柏餘。
京師故僚以余退居近畿數賜存問因敘懷自感 宋庠 
多年京洛寓靈臺，貪見三山縹帙開。野鶴據軒真冒祿，跛䍧生奧苦爲災。茂陵養疾愔愔骨，莊室刳心寂寂灰。南鄙孤城非灞岸，欲乘春氣望瑶魁。
次韵和運使王密學見貽之作 宋庠 
天畿巡部聽車音，更值秋空卷夕霖。擊壤但聞堯俗樂，寬條方識漢恩深。釃渠引漕民兼富，飛檄宣風令莫侵。餘藻相存知厚意，孤松凌雪鶴鳴陰。
送蔣御史領江東運使 宋庠 
幾日都亭避憲驄，使臺分節按江東。朝端舊簡飛霜白，關外連艘餉粟紅。晨鼓疊喧雞埭月，暝帆遥卸雀桁風。先秋若有離懷詠，剩取芳筠作信筒。
寓直晚歸見天街早春景物 宋庠 
霽雲銜苑雪雲開，春色先從禁籞回。馬上嫵眉偏認柳，樓前妝額固知梅。吹殘鳳籥驚寒律，忙殺鴟幐取凍醅。莫問康年行樂意，壽觴初罷佛燈來。
次韵和安陸王工部郡圃早春 宋庠 
鄖波翻縠抱城流，夢比春風第一州。槁質枉陪溫樹密，勝襟還負峴亭游。風英百種紛如繡，溪羽千聲巧命儔。遥識使臣興感地，浮雲長映最高樓。
和經略宣徽吳太尉以將經洛陽舊隠之作 宋庠 
公有長才動縉紳，朝廷不肯棄名臣。高懷空結山中社，遠略今清塞外塵。竹塢未荒溪葉密，菊叢雖舊徑花新。南臺素壁題名處，莫惜麾鐃一駐輪。
入朝感舊 宋庠 
二紀便蕃冒主恩，歸來榮感兩驚魂。昌辰盡見羣龍出，急景俱隨駭駟奔。史冊褒賢空汗竹，山丘餘泣已陳根。此身不減靈光殿，遺老班中巋獨存。
久客懷故里 宋庠 
漢枌遺産接東陂，舒嘯行吟失舊期。嶺上孤猿驚別久，山中芳草怨歸遲。鮒波希潤寧堪待，龍斷求豐忍自欺。負郭已荒金未佩，天涯浩歎滿隆墀。
和吳侍郎惠詩 宋庠 
最樂乘秋浩氣全，洛臺歸興滿新篇。霞漿不雜甘辛味，廟瑟都遺掩抑弦。崑嶺希珍驚倦鵲，蘭臺清吹飲吟蟬。欲知傳誦人多少，正似三都紙貴年。
求志 宋庠 
壯心銷盡見天機，敢惜功名與世違。拙似潘生難濟用，老于蘧瑗轉知非。多年鷄口慚爭食，自古駑筋愛舉肥。常恐冒榮孤晚節，春來魂夢到柴扉。
和子京旅況 宋庠 
春城岑寂早花開，久脫冠梁有薄埃。安邑本緣饑腹累，茂陵非爲富貲來。驚羅晚雀同茅宇，爭席春農伴茗杯。自有忘言記真意，不煩騷客賦銜枚。
和吳侍郎謝予送酒 宋庠 
歲稔兵厨富酒材，幾槽新溜滴芳醅。秋香自與蘭英合，春色潜依竹葉回。蟹甲佐歡賓斝溢，鴟幐參貢縣郵催。雖非平樂十千斗，願奉康成三百杯。
秋夕感懷 宋庠 
風蟾成暈露成霜，玉箭添籌怨漏長。四載歸心同騎省，半分仙骨過東陽。驚猿久負排巢客，乘駟誰輕喻蜀郎。掩鼻裁詩多感慨，吟餘星斗轉秋潢。
題江南程氏家清風閣 宋庠 
臨波飛閣迓層飆，溽暑狂酲此併銷。客至自同仙寇御，舟歸不減鄭公樵。雲明別島朝虹飲，月碎前溪夜鯉跳。借問北窗餘興否，羲皇高世一相招。
和吳侍郎游普明禪院 宋庠 
履道遺坊敞凈廬，昔人曾此賦閒居。園經漢傳揮金罷，石記商賢作礪餘。綠玉千竿多映水，蒼帷雙樹競凌虛。神交不必論年輩，一夕清吟萬境如。
次韵范純仁和郭昌朝寺丞見寄二首  其一 宋庠 
岷峨秀氣入京華，鵬翼摶風勢莫涯。崑玉照人呈美璞，楚蘭芬畹擢新芽。朝廷遷陟先諸彥，閭里光榮在一家。不鄙蒙陽疲病守，肯來同醉岸烏紗。
次韵范純仁和郭昌朝寺丞見寄二首  其二 宋庠 
言路再居無少補，護邊三歲乏微勛。非才自合投閒地，竭節終期報聖君。老去風光流似水，病來世味薄如雲。讀書記一將忘十，少壯誰教不自勤。
送龍圖燕待制出守梓潼 宋庠 
寶構沈沈夕霧迷，儒林俊老出分麾。中天祕牒河龍負，上路鳴鐃筰馬馳。香襲寵鞶驚放獸，野連豐芋蔽蹲鴟。潼江肯學淮陽卧，仙液真腴壯壽祺。
次韵答襄陽龍圖燕給事慶僕序直禁林 宋庠 
右銀仙闥倚雲開，孤客緣何待詔來。一節新恩迂使驛，五花前署隔公台。英游但喜儒紳集，涸使偏驚吏腕催。晝檻寶鵷翔帝竹，夕軒瑶斗掛宮槐。朝無濫吹終逃郭，性有真愚敢望回。雋老裁篇褒意重，遠分江漢濯餘埃。
坐池上看水偶成五絕句  其一 宋庠 
冰解初分竇，波平便泛舟。岸花紅弔影，沙鴨綠昂頭。
坐池上看水偶成五絕句  其二 宋庠 
漾漾通仙穴，潺潺入故城。晚來丘壑思，併爲一渠聲。
坐池上看水偶成五絕句  其三 宋庠 
短綠抽心草，深紅半面花。游魚知底事，跳碎水中霞。
坐池上看水偶成五絕句  其四 宋庠 
已開臨水徑，自作探花人。岸柳何爲者，都盧欲占春。
坐池上看水偶成五絕句  其五 宋庠 
橋脚時依樹，階脣便作河。初無心可洗，誰作洗心歌。
次韵和吳侍郎錄夢英書 宋庠 
何年留妙蹟，真賞日云疏。不遇臨池鑒，誰收壞壁書。
撚鼻 宋庠 
一饑慣食腥腐，三嗅不分臭香。殘質心灰已久，末年鼻壅何傷。
和吳侍郎曏號樂城居士今復職守陝臨歧自哂二絕  其一 宋庠 
竹圃雲齋謝病還，更將禪號擬香山。詔恩敘舊君何讓，從古英賢不得閒。
和吳侍郎曏號樂城居士今復職守陝臨歧自哂二絕  其二 宋庠 
催拜連翩鳳詔飛，樂城幽概願相違。高雲出岫雖無意，且待商巖作雨歸。
擢第南歸道中早發 宋庠 
紫漢回天斗柄橫，蕭蕭羸馬困遄征。南歸晝繡恩偏厚，應有鄉人笑夜行。
夜坐二首  其一 宋庠 
紫垣疏舍拂霄霓，官燭臺衾夜境凄。況是顔生無飲分，小齋應免醉如泥。
夜坐二首  其二 宋庠 
省戶沈沈奉祕齋，通宵簫唱九天來。如愚默坐將何比，維斗虛名本不材。
道次舂陵懷古二首  其一 宋庠 
鬰鬰舂陵舊帝家，黍離千古此興嗟。蕭王何事爲天子，本愛金吾與麗華。
道次舂陵懷古二首  其二 宋庠 
麗康遺壤亙荒途，白水烟消拱木枯。陌上停驂聊借問，帝鄉今有舊親無。
被詔假軺傳詣闕 宋庠 
輕郵千里給臺符，曉月征驂上道初。自比漢儒恩太渥，一生龔勝恨私車。
初歸咸寧宅坐北齋作二首  其一 宋庠 
柳市西頭最遠坊，歸來先掃讀書堂。閒園別有風流意，無限苔花上石牀。
初歸咸寧宅坐北齋作二首  其二 宋庠 
宴坐聊爲適性場，徧開塵篋治縑緗。偷閒須撰齋中錄，道帙儒經各有房。
因游東園奉寄交代張龍圖 宋庠 
修篁綠水已成陰，秀柏凌霜盡直尋。今日思人還愛樹，歲寒顔色歲寒心。
蔬食 宋庠 
退食西軒玩竺墳，鵲爐烟細篆難分。勞生未識心齋理，枉學顔徒不茹葷。
榴花 宋庠 
誰取孤根植檻旁，絳跗丹蘤鬭年芳。驚飆莫損亭亭豔，百子先秋未有房。
晚坐北臺見新月 宋庠 
落霞殘日罷空樓，月挂黄昏破客愁。天上幸無封拜事，誰教蟾影曲如鉤。
初止轂下車馬羸憊 宋庠 
九衢橫騖徧驂騑，曉日浮雲萬蓋迷。借問東京朱伯厚，一車何苦日奔馳。
初倅襄陽郡事感而自詠三首  其一 宋庠 
平日少游思郡掾，當年鄧禹志功曹。如何一命聯州刺，更冠靈峰贔屭鼇。
初倅襄陽郡事感而自詠三首  其二 宋庠 
詔版熏芝矞露濃，千齡華旦此親逢。平刑六百叨優秩，已愧琅邪邴曼容。
初倅襄陽郡事感而自詠三首  其三 宋庠 
處世儒宮井臼貧，偶懷銅刻逐觀賓。漢家衒鬻盈千數，却用淄川牧豕人。
春晚坐建隆寺北池亭上 宋庠 
城外東風卷落花，更臨春水惜年華。單車刺史無鐃吹，叫殺荒池兩部蛙。
梁冀二首  其一 宋庠 
狐尾單衣漢綬長，歸來珍館看啼妝。將軍幸有封侯力，忍使秦宮令太倉。
梁冀二首  其二 宋庠 
外戚豪華善意錢，折巾平幘映鳶肩。支期一世惟偷寵，虛秉東京跋扈權。
題巢父井亭 宋庠 
箕嶺逃堯去不回，沈沈遺甃碧烟開。廉泉讓水猶堪貴，何況曾輕天下來。
默記淮南王事  其一 宋庠 
室餌初嘗謁帝晨，宮中雞犬亦登真。可憐南面稱孤貴，纔作仙家守厠人。
默記淮南王事  其二 宋庠 
班葛才華盡冠時，如何褒貶兩參差。八公竝號翀霄客，誰作當年詣吏辭。
默記淮南王事  其三 宋庠 
二山仙藻鬰紛綸，鴻寶于中祕術新。他日鑄金多不效，餘災翻及獻方人。
欲訪景升先寄 宋庠 
隠廬早學蝸牛樣，講肆仍將馬隊鄰。北望烏衣纔一曲，擬携聯簡就書筠。
歲暮北樓晚景 宋庠 
樓上人驚歲律殘，魯郊齊壘有無間。夕陽高鳥知何意，飛盡青冥不肯還。
和吳侍郎見貺白蓮 宋庠 
田田香葉滿橋陰，鏤玉仙葩照玉潯。應恐天姿太明潔，淺紅微綠護芳心。
招希元對奕 宋庠 
咒木成盧非我事，賭牛探炙亦何緣。乘閒欲數紋楸路，借問何如葛稚川。
適聞留臺侍郎獨游龍門屬府事牽鞅輒成短詩奉寄 宋庠 
飛蓋遥聞上鑿龍，白雲蒼靄曉樓鐘。匏瓜訟閣空南望，知到諸天第幾重。
再葺流杯亭兼得今翰林胡學士舊記石刻移置坐隅郡人以爲寵 宋庠 
重鑿瓊波弄酒船，翠珉英藻更相鮮。從茲春意無銷歇，長似山陰癸丑年。
流杯亭 宋庠 
昔記神皇駐六龍，橫波簫鼓沸天中。誰知一代繁華意，吹作菰蒲落日風。
齋中讀書 宋庠 
藤篋紛披擁蠹筠，日開黄卷代談賓。一經皓首心非悔，枉是無言對斲輪。
入謁馬羸不進 宋庠 
上路傳呼萬轂流，羸驂踏月五更愁。城門爭道無因入，始恨車前欠八騶。
惜白髮 宋庠 
曉鑑霜毛亂欲飄，感衰懷壯兩無聊。淵明雅思真高世，也解嘲人插素標。
再到小園見落花有感  其一 宋庠 
雨餘春色太匆匆，已有殘英滿地紅。先落後開應定分，一般遲日一般風。
再到小園見落花有感  其二 宋庠 
急雨前旬滯客筵，羣葩何事亦翩翩。風長日暖東君醉，無限宮娃失翠鈿。
次韵和丁右丞因贈致政張少卿二首  其一 宋庠 
幾年辭寵解華紳，佛忍莊恬共嗇神。歲晏始知松柏茂，凌雲高節不關春。
次韵和丁右丞因贈致政張少卿二首  其二 宋庠 
芝朮新園御陌東，飄然雲鶴此相從。貴交亦有功成約，林下他年或見容。
和中丞晏尚書觀上御青城案警場 宋庠 
崔嵬繒闕倚雲梯，三疊鳴笳引夕鼙。使範雄嚴天意悅，瑞氛斜日紫垣西。
偶觀竹林七賢畫像 宋庠 
七子高風拂混茫，丹青遺影尚琳琅。山王偶爾兼榮遇，不得延年贈短章。
次韵和石學士見寄十首  其一 宋庠 
瀝懇囊封避政均，天恩從欲寵孤臣。回瞻始愧功名地，池有祥鵷閣有麟。
次韵和石學士見寄十首  其二 宋庠 
路寢崔嵬敞九筵，相儀曾識帝心虔。漢家山委無窮瑞，盡屬淵雲奏賦年。
次韵和石學士見寄十首  其三 宋庠 
奉行漢事稽遺典，陟配周詩講肇禋。一世聲名皆帝力，請君鴻筆剩書筠。
次韵和石學士見寄十首  其四 宋庠 
分符懷鑰兩叨榮，公退賓尊恨獨醒。禊洛賞花都未識，歲寒空愛竹青青。
次韵和石學士見寄十首  其五 宋庠 
隠几鈴齋咀道腴，洛烟嵩靄徧神都。時時更作書生詠，方信隨何一腐儒。
次韵和石學士見寄十首  其六 宋庠 
掉臂論交俗久訛，夫君高意遏頹波。蕣華暮落松凌雪，借問凋芳校幾何。
次韵和石學士見寄十首  其七 宋庠 
榮路徘徊力已疲，保全恩惠劇春熙。須知散櫟無庸日，方到羣材搆厦時。
次韵和石學士見寄十首  其八 宋庠 
久厠鸞鴻刷羽翰，大都飛意倦須還。周南日夕歸心動，笙月飄風盡有山。
次韵和石學士見寄十首  其九 宋庠 
親見仙科唱第時，寵均宣室對神釐。漢臺詔令方深厚，好取名郎作訓辭。
次韵和石學士見寄十首  其一○ 宋庠 
老去勤勤念一丘，已將身世上虛舟。濟川善謔情雖厚，似倚清才惱白頭。
碧蘆堂 宋庠 
寂寂虛堂一自幽，紺梢蒼葉更臨流。不須重畫滄浪境，一片江天小樣秋。
故池 宋庠 
幾曲春淵逗碧塘，翬檐沙版照波光。多年不浴荀池鳳，戲鶩時時下夕陽。
丁晉公故第東池上作 宋庠 
薛縣高臺已半傾，碧波遺甃自盈盈。池蛙不辨興亡意，猶學當年鼓吹聲。
東園池上書所見五首  其一 宋庠 
茅棟山楹抱曲池，孤懷終日此忘歸。生平方寸無機械，庭下羣鷗且莫飛。
東園池上書所見五首  其二 宋庠 
春餘池圃似郊村，吏散斜暉半府門。燕雀不知爭底事，啁啾言語到黄昏。
東園池上書所見五首  其三 宋庠 
堂下濺濺水欲周，水清烟底見游鯈。主人不是無芳餌，此意從來信直鉤。
東園池上書所見五首  其四 宋庠 
靜岸無風斂夕霏，田田香葉滿空地。戲魚未必能知我，我自知魚最樂時。
東園池上書所見五首  其五 宋庠 
雨洗神嵩紺黛凝，中天鸞鶴恣飛騰。更憐晚翠知人意，併入東樓第一層。
漫成 宋庠 
二典勳華冠號榮，燦然三代繼英聲。如何孟子尊儒術，不肯臨篇信武成。
漫成二絕  其一 宋庠 
日日開門避寵呼，舞驂飛蓋共虛徐。昔人枉解痊秦痔，只得君王五乘車。
漫成二絕  其二 宋庠 
代故由來足糾紛，高才憂世强云云。太宗不用長沙傅，虛使羣臣謚孝文。
絕句 宋庠 
波環潁曲持竿石，雲擁嵩巖鍊藥爐。盡是他年歸隠計，更憑猿鶴作前驅。
次韵和吳侍郎和沖卿寄來詩二首  其一 宋庠 
解郡西歸疾有痊，洛臺分籍養高賢。逍遥莫道無推重，雲外傳呼拜表天。
次韵和吳侍郎和沖卿寄來詩二首  其二 宋庠 
暫息塵機不爲年，高風聊借九區傳。周聃漢朔誰能測，且作清時吏隠仙。
時余不得預會戲成二韵 宋庠 
筆陣談鋒醉幕天，遥知三俊共周旋。據鞍舊將曾銷髀，不得行間左執鞭。
和中丞晏尚書憶譙渦二首  其一 宋庠 
穀浪如烟曲里深，使旗齋舫此幽尋。不知魚鳥思人否，曾費東山擁鼻吟。
和中丞晏尚書憶譙渦二首  其二 宋庠 
沿緣綠篠無窮岸，縈带香荷幾曲溪。可惜高秋真賞地，夕陽殘月枉平西。
冬至夜齋中不寐遥想郊丘盛禮二首  其一 宋庠 
陽郊陪禮忽三年，目想壇觚切絳烟。今夕纖蘿還不動，百神應到紫宮前。
冬至夜齋中不寐遥想郊丘盛禮二首  其二 宋庠 
兩扶天御陟圓丘，璧月珠星拂綵旒。誰識從官興感夜，卧聽寒柝宿揚州。
人日 宋庠 
陽律初回七日春，誰將靈品占佳辰。鏤金翦綵空迎福，無奈牛羊已勝人。
游廣愛寺 宋庠 
鷲宇岧嶢軼翠霏，清秋香火絕塵機。心明更接真空辨，應有天花滿席飛。
和伯中尚書聞琵琶詩一絕 宋庠 
香撥檀槽奉客杯，細音餘響碎瓊瑰。只應强作弦中誤，且欲周郎一顧回。
正月十日作  其一 宋庠 
萬里春暉蕩曉空，芳心何處不融融。惟餘兩鬢無情雪，最耐人間解凍風。
正月十日作  其二 宋庠 
偶隨和氣上層臺，河裏風烟已暗開。空說虎牢天地險，不知春色過關來。
和晏尚書宣德門侍宴觀燈 宋庠 
梵樓佛火千輪出，漢畤神光百道來。爲報金吾休禁夜，太平簫鼓宴鈞臺。
讀史二首  其一 宋庠 
孝武威靈動百蠻，將軍辛苦到闐顔。儒生未必無長策，枉使匈奴害狄山。
讀史二首  其二 宋庠 
賈傅感傷論表餌，董生推本對春秋。蹶張抵几能爲相，誰序儒家冠九流。
觀文丁右丞求賜茶因奉短詩二章  其一 宋庠 
金門高隠宰官身，盡把功名付客塵。慧露真腴內消熱，可煩霞脚一瓶春。
觀文丁右丞求賜茶因奉短詩二章  其二 宋庠 
龍銜縹質尊王貢，月滿春規記焙名。此味賞音知有意，不將甘醴作交情。
和寄花詩 宋庠 
省訪春叢豔最殊，寄來猶識錦霞舒。名園自寶仙葩種，可是全因勿翦餘。
謝答吳侍郎惠茶二絕句  其一 宋庠 
貢焙僧巖各有名，手封奇品更丁寧。衰翁劇飲雖無分，且喜雲腴伴獨醒。
謝答吳侍郎惠茶二絕句  其二 宋庠 
一匳真茗慰鈴齋，更伴仙卿逸藻來。夜啜曉吟俱絕品，心源何處著塵埃。
次韵和運使王密學新葺西亭移花之作 宋庠 
高齋新境斷纖塵，曲圃芳畦豫記春。今日且資移樹法，明年應作看花人。
和中丞晏尚書木芙蓉金菊追憶譙郡舊花 宋庠 
絳豔由來拒早霜，金英自欲應重陽。主人昔意兼新意，併爲寒葩兩種香。
今日棋軒風爽天休可紆步無以簿領爲解兼戲成短章 宋庠 
不肯歸休本俗才，癡兒了事太悠哉。勸君抽取文符手，且就凉軒鬭茗來。
詠史 宋庠 
袁褚才名自古稀，可嗟高節晚相違。遲行便足爲丞相，枉受黄羅乳母衣。
道出襄城遇大風于野 宋庠 
此路前聞七聖迷，風霾終日暗天涯。心如摇旆頭如葆，却羨枯桑了不知。
春晚殘花滿地 宋庠 
晼晚千花已自稀，狂風猶欲挫芳菲。王昌近在牆東住，可惜殘紅取次飛。
因覽子京西州詩藁感知音之難遇偶成短章 宋庠 
小集曾因善敘傳，西州餘藻復盈編。中郎久已成枯骨，爭奈柯亭十六椽。
天街馬上遇雪 宋庠 
章街十里瑞霙飛，有客蓬山寓直歸。雙履未穿乘款段，比量東郭是輕肥。
七夕三首  其一 宋庠 
一夕歡娛鳳帳秋，曉天歸駕待瓊輈。銀潢便是東西水，不獨人間有御溝。
七夕三首  其二 宋庠 
紫宙風輕斂夕霏，露華應濕六銖衣。鵲橋貪問經年恨，不覺蛛絲減舊機。
七夕三首  其三 宋庠 
漢家猗殿敞雲屏，青雀西來底有情。席上殘桃猶可種，劉郎爭奈不長生。
夜聞牛歌 宋庠 
蕭蕭墟落暮雲寒，壞曲薪歌浹野歡。何處飯牛歸路遠，一聲辛苦愬漫漫。
和梵才寄林逋處士 宋庠 
白首江湖傳散人，天弢解盡有天真。漢家不惜青蒲費，終爲枚生一裹輪。
龍興題額 宋庠 
八法神毫煥寶題，至今鸞鵲欲驚飛。臨空莫遣流塵晦，幸有仙人拂石衣。
聞子京拜掃後周視田廬因問有可爲歸計者二首  其一 宋庠 
韓邑西南上故原，春林幾處駐行軒。何妨豫卜歸休地，從古三公亦灌園。
聞子京拜掃後周視田廬因問有可爲歸計者二首  其二 宋庠 
耕疇喬木許西偏，嵩潁相望似有緣。更問具茨南復北，那邊堪作種芝田。
西齋雜詠 宋庠 
粉籜烟膏秀可餐，森森庭際鬭檀欒。誰教節目生皮外，却解虛心保歲寒。
早謁 宋庠 
匹馬中衢類斷蓬，疏星殘月共寒空。漢家未給千門鑰，弛鐙牆陰避憲驄。
詠槐 宋庠 
萬物迎春兔目開，亭亭圓影覆莓苔。孤根信得全身地，可待山中養不材。
噪雀 宋庠 
楚雀乘春翐翐飛，蒜頭椒目稟生微。風前莫學驚鷗散，堂上人無海客機。
晚庭噪雀 宋庠 
空庭殘雨伴風休，芳樹陰陰晚雀留。無限好枝堪斂翼，不知何事更啁啾。
登汝州等慈閣二絕句  其一 宋庠 
像閣岧嶢出翠陰，有人憑檻看嵩岑。方袍更語閩天舊，且取歸心付佛心。
登汝州等慈閣二絕句  其二 宋庠 
檻外風烟洛汝通，賓簪禪毳此相從。主人解選登臨地，數片秋天六六峰。
泛舟新湖晚歸呈坐客 宋庠 
繚繞西隄接暮雲，半天殘日尚留賓。歸橈直渡無多怖，縱有風波不陷人。
受詔論次令文踰月綱條未舉 宋庠 
漢家甲令議蠲煩，曹札沈迷擁晝軒。城旦千條紛未舉，始知黄老得名言。
書樓 宋庠 
䡾䡾雕甍傍九衢，藻扃無復蕊函書。徘徊尚有飛軒月，不把孤光照碧疏。
次韵和吳侍郎東城泛舟 宋庠 
放溜輕舠掠晚沙，時時波底碎秋霞。清陰十里堪乘興，疑到江東安道家。
新歲雪霽到西湖作三首  其一 宋庠  西湖
新年城曲坐溪臺，密霰初收晚凍開。無限禽聲兼柳意，欲催春色過湖來。
新歲雪霽到西湖作三首  其二 宋庠  西湖
水華烟態壓回汀，客至無情亦有情。芳草不須緣短夢，一番新綠滿塘生。
新歲雪霽到西湖作三首  其三 宋庠  西湖
閒拂苔磯弄釣輪，幽懷先賞潩灘春。沙鷗似未知余意，驚舞時時錯避人。
暮歸舟中 宋庠 
一水縈紆蕩夕霏，樵風上下燕參差。斜陽無限滄洲景，可惜山陰興盡歸。
早渡洛水見流澌盡解春意感人馬上偶成戲詠二首  其一 宋庠 
春色東來不待招，烟光已過洛陽橋。如何解盡人間凍，鬢畔霜華轉不消。
早渡洛水見流澌盡解春意感人馬上偶成戲詠二首  其二 宋庠 
洛浦冰消潤韈塵，野禽何處不呼春。柳梢弄色花條軟，已似遥嗤白首人。
次韵和張太傅寄集賢相公 宋庠 
一世夔龍集盛期，公槐邦棟聳喬枝。更將出處均天分，荀鳳莊鵬各有池。
立春 宋庠 
曾見青旂上苑回，瑞幡仙萼翦刀催。朝來獨曝茅檐日，且暖蓬心一寸灰。
庭樹 宋庠 
巖曲孤根爲底來，婆娑生意畫雲開。霜繁露重樛枝落，借問于今材不材。
潜溪晚歸二首  其一 宋庠 
詰曲山阿冒石梯，聽泉尋竹到招提。憑闌未徧催歸馭，可惜溪西更有溪。
潜溪晚歸二首  其二 宋庠 
剎剎尋僧駐蓋頻，已聞歸騎趣城闉。巖雲不散溪泉咽，野色幽聲共怨人。
和晏尚書宴歸馬上醉題 宋庠 
寶闕凌雲宴罷初，紛紛歸騎徧春衢。燈光月彩留清玩，不覺車前甚寵呼。
聞蛙有感 宋庠 
燕池昔有金丸戲，蟈氏今無牡菊烟。暗水羣鳴聊借問，爲官何似爲私年。
雨夜達旦爲蛙所聒 宋庠 
萬數鳴蛙暑雨天，此聲何必問憎憐。周公忍事腸三斗，寄怒猶燒牡菊烟。
僦廬僻遠因畜鳴雞爲入謁之候歲久馴狎其信如一因成短詠 宋庠 
唳鶴啼烏隔斗城，喈喈辛苦報朝纓。僦廬不識端門漏，長愧東窗第一聲。
小園四首  其一 宋庠 
小園烟草接鄰家，桑柘陰陰一徑斜。卧讀陶詩未終卷，又乘微雨去鋤瓜。
小園四首  其二 宋庠 
歷盡危機歇盡狂，殘年惟有付耕桑。麥秋天氣朝朝變，蠶月人家處處忙。
小園四首  其三 宋庠 
村南村北鵓鳩聲，刺水新秧漫漫平。行徧天涯千萬里，却從鄰父學春耕。
小園四首  其四 宋庠 
少年壯氣吞强敵，晚覺丘樊樂事多。駿馬寶刀俱一夢，夕陽閒和飯牛歌。
夙興 宋庠 
夢驚單枕拂霜毛，月影初低燭影高。枝上萬禽猶寂寂，寒雞何事獨三號。
和參政丁侍郎洛下新置小園寄留臺張郎中詩三首  其一 宋庠 
勤勤高意念林丘，新買溪園洛水頭。千載聖賢方契會，恐君難作赤松游。
和參政丁侍郎洛下新置小園寄留臺張郎中詩三首  其二 宋庠 
芝廛松塢富煙霞，更接西臺御史家。借問賢人何日聚，定知郎宿映台華。